Program Penggalak Emas ‘senjata’ rahsia Melaka hadapi SUKMA

BANDAR MELAKA 3 September – Majlis Sukan Negeri (MSN) Melaka mewujudkan Program Penggalak Emas dalam menyuntik galakan kepada atlet negeri ini meraih pingat emas pada Sukan Malaysia (SUKMA) tahun ini.

Exco Belia, Sukan dan Badan Bukan Kerajaan (NGO) Negeri VP Shanmugam berkata, program itu merupakan tambahan daripada Projek Emas yang telah diwujudkan sebelum ini.

Menerusi program itu, katanya, sukan yang disasarkan prospek emas untuk negeri ini akan diberi perhatian khusus dengan pelbagai program yang disediakan.

“MSN Melaka sendiri akan menjadi teraju utama untuk membina dan menggalakkan usaha mencapai emas yang dibantu oleh persatuan sukan yang terlibat.

“Saya berharap inisiatif mewujudkan program tambahan ini akan dapat menjadi satu lagi pendekatan yang lebih berkesan untuk mencapai sasaran emas,” katanya.

Beliau berkata demikian ketika berucap pada Majlis Penyerahan Bendera Negeri Melaka kepada Ketua Kontinjen Sempena Sukan Malaysia XX, MSN 2022 di Auditorium Masjid Al Azim, di sini, hari ini.

Hadir sama, Exco Perumahan Kerajaan Tempatan dan Alam Sekitar Negeri Datuk Zaidi Attan; Exco Perpaduan, Penerangan, Sumber Manusia dan Hal Ehwal Pengguna Negeri Ngwe Hee Sem; Pegawai Kewangan Negeri Datuk Salhah Salleh; Ahli Dewan Undangan Negeri (Adun) Asahan Fairul Nizam Roslan; Ahli Dewan Negara Senator Datuk Mohd Ridhwan Mohd Ali; Pengarah MSN Melaka Mahathir Mustafa dan ketua-ketua jabatan.

Menurutnya, pada SUKMA Edisi Ke-20 yang akan berlangsung pada 16 hingga 24 September ini, seramai 469 atlet, 91 jurulatih, 37 pengurus pasukan dan chaperon serta 63 pegawai akan mewakili kontinjen Melaka.

Kesemua 31 jenis sukan akan disertai Melaka pada edisi kali ini dengan sasaran 20 pingat emas akan dibawa pulang ke Negeri Bersejarah.


Tidak putus doa suami dan rakan ditemui selamat

KUALA LINGGI 19 Jan. – “Saya tidak putus berdoa agar Allah menyelamatkan suami dan rakannya yang hilang di laut dan jauh di lubuk hati saya, saya berharap mereka selamat,” kata Rosdiana Mongkin, 41.

Isteri nelayan, Irwan Radjab, 47, itu berkata, meskipun sukar menerima hakikat kehilangan suami di laut sejak Rabu lalu, jauh di sudut hatinya tetap berdoa supaya suami dan rakannya, Ahmad Norizan Mohamad, 37, ditemui selamat.

Ibu kepada tiga anak berusia 13 hingga 20 tahun itu berkata, setiap kali igauan buruk bermain di fikirannya, dia segera beristighfar dan membaca surah al-Fatihah.

“Isteri mana tidak bimbang apabila suami hilang di laut. Bermacam perkara bermain dalam fikiran saya, termasuk yang buruk tetapi saya pujuk hati supaya sabar dan tenang menghadapi ujian Allah,” katanya ditemui di rumahnya di Kampung Telok Gong, di sini hari ini.

Rosdiana sekeluarga menerima kunjungan Setiausaha Sulit Ahli Parlimen Masjid Tanah, Datuk Mas Ermieyati Samsuddin, Norihan Bahari yang bertanya khabar dan menyampaikan sumbangan.

Yang turut hadir, Pegawai Kebajikan Jawatankuasa Pembangunan dan Penyelarasan Dewan Undangan Negeri (JAPERUN) Kuala Linggi, Mohd Azhar Jasin dan Pengerusi Jawatankuasa Pembangunan dan Keselamatan Kampung
(JPKK) Telok Gong, Azman Abu Kassim.

Rosdiana yang berasal dari Apas, Tawau Sabah berkata, dia dan suaminya yang juga berasal dari Sabah berhijrah ke Semenanjung pada 2000 dan bekerja di pelbagai sektor.

Katanya, setiap kali turun ke laut bersama Ahmad Norizan di Jeti Nelayan Padang Temu, suaminya jarang pulang ke rumah dan menumpang di bengkel rakannya itu di Kandang, dekat Padang Temu.

“Dia keluar rumah 6 Januari lalu, jam 1.30 petang untuk ke laut dan kali terakhir menghubungi saya pada jam 11 malam, 12 Januari lalu sebelum dilaporkan hilang keesokkan hari ini,” katanya.


Lima generasi alumni UNIMEL dilahirkan dalam tempoh 28 tahun

AYER KEROH 6 Disember – Universiti Melaka (UNIMEL) telah berjaya membentuk lima generasi alumni sejak 28 tahun institusi pengajian tinggi (IPT) itu ditubuhkan.

Canselornya, Tun Seri Setia (Dr.) Mohd Ali Mohd Rustam berkata, usaha Kerajaan Negeri menaik taraf institusi itu sebagai universiti penuh bukanlah satu perkara mudah sehinggakan hari ini ia mampu menghasilkan seramai 18,448 alumni sepanjang tempoh itu.

“Tidak dinafikan usaha menaik taraf UNIMEL yang sebelum ini dikenali sebagai Kolej Universiti Islam Melaka (KUIM) tidaklah mudah dilaksanakan tanpa berkat usaha dan doa serta sokongan penuh kerajaan negeri sehingga hasrat ini dapat direalisasikan

“Sepanjang tempoh 28 tahun ini saya telah menyaksikan sendiri bagaimana UNIMEL menyelurusi detik-detik awal penubuhannya sebagai Kolej Islam Melaka (KIM) kemudian sebagai Kolej Teknologi Islam Melaka (KTIM) diikuti Kolej Teknologi Islam Antarabangsa Melaka (KTIAM), disusuli nama KUIM dan akhirnya berjaya dinaiktaraf sebagai UNIMEL.

“Dalam sistem kajian graduan menunjukkan rekod seramai 1,482 graduan telah bekerja, 274 sedang melanjutkan pengajian manakala 496 graduan sedang menunggu penempatan pekerjaan,” katanya.

Beliau berkata demikian pada ucapan penutupannya menyempurnakan Istiadat Konvokesyen UNIMEL ke-24 diadakan di Dewan Pusat Dagangan Antarabangsa Melaka (MITC), di sini hari ini.

Terdahulu, sesi sidang pertama majlis berkenaan dimulakan dengan Istiadat Permahsyuran Canselor UNIMEL sebagai pembuka tirai majlis dengan menyaksikan Tun Mohd Ali dilantik sebagai Canselor pertama selepas UNIMEL diiktiraf sebagai universiti penuh.

Dalam istiadat itu, majlis disempurnakan Ketua Menteri, Datuk Seri Utama Sulaiman Md Ali dengan sesi penyerahan surat lantikan dan sijil watikah kepada Tun Mohd Ali.

Dalam pada itu, Tun Mohd Ali berkata penubuhan institusi itu telah banyak memberi impak besar kepada pembangunan sosial dan ekonomi negeri dan negara dengan pelbagai pencapaian diterima dalam kalangan warganya.

“UNIMEL telah merangkul beberapa kejayaan antaranya dalam aspek pencapaian stafnya sehingga kini seramai 19 orang staf memiliki kelayakan akademik peringkat Doktor Falsafah (PhD), 127 memiliki Ijazah Sarjana dan 80 yang lain kini sedang menyambung pengajian ke peringkat Sarjana dan PhD.

“Malah beberapa pencapaian dalam aspek penyelidikan juga telah diperoleh UNIMEL setelah menerima dua geran Penyelidikan Fundamental (FRGS) dari kementerian Pengajian Tinggi (KPT), dua geran industri di peringkat negeri dan 24 Geran Penyelidikan Insentif (GPI) pada peringkat universiti.

“Raikan dan kenangkanlah hari yang penuh kegembiraan ini sebagai detik bersejarah yang takkan dilupakan kerana sesungguhnya para graduan yang diraikan kali ini amat bertuah kerana merupakan generasi pertama yang akan bergelar alumni UNIMEL,” katanya.


HEPA UTeM anjur 15 program berimpak sepanjang Ramadan

DURIAN TUNGGAL 17 April – Sepanjang Ramadan ini, Pejabat Timbalan Naib Canselor (Hal Ehwal Pelajar dan Alumni) Universiti Teknikal Malaysia Melaka (UTeM) telah melaksanakan 15 program berimpak tinggi khususnya untuk pelajar.

Penganjuran program-program itu berkonsepkan kepada menjaga kebajikan, membentuk kemahiran kepimpinan, penglibatan Alumni bersama universiti dan program-program menghidupkan Ramadan seperti iftar, moreh, tadarus dan sebagainya.

Penganjuran program-program itu adalah inisiatif Timbalan Naib Canselor Hal Ehwal Pelajar (TNC HEPA) yang turut mendapat kerjasama yang hebat daripada agensi-agensi kerajaan dan pihak swasta terlibat membantu pelajar khususnya yang kurang berkemampuan dari golongan B40.

Naib Canselor UTeM, Prof. Ts. Dr. Massila Kamalrudin berkata, program-program yang diatur oleh pihak TNC (HEPA) UTeM itu sangat relevan dan bermanfaat terutama dalam bulan Ramadan bagi membantu pelajar-pelajar yang kurang berkemampuan di bawah garis kemiskinan.

“Lebih menarik tahun ini hampir kesemua kafeteria di UTeM telah bergabung untuk berkongsi rezeki untuk menyediakan juadah berbuka kepada hampir 2000 pelajar termasuk pelajar yang bukan beragama islam.

“Selain itu, penganjuran program-program yang berimpak seperti ini bukan sahaja membantu dari segi kos sara hidup para pelajar di kampus terutama di bulan Ramadan tetapi turut memberi impak dalam memperkayakan sahsiah pelajar terutama memantapkan jati diri pelajar dalam aspek-aspek kemahiran kepimpinan, kemahiran berfikir, pengurusan dan banyak lagi.

“Tanpa sokongan dan dokongan pihak-pihak ini tidak mungkin program-program yang dianjurkan ini akan mencapai objektif program seperti yang telah disasarkan,” katanya.

Sementara itu, Timbalan Naib Canselor (Hal Ehwal Pelajar & Alumni) Prof. Madya Datuk Dr. Sabri Mohamad Sharif berkata, antara program berimpak dianjurkan ialah seperti Inspirasi Qaseh Ramadan & Raya YaPEIM melibatkan 650 pelajar, Program Kepimpinan Altruistik, Serahan Sumbangan Pelajar B40 dan Berbuka Puasa anjuran bersama dengan Institut Pembangunan dan Kecemerlangan Kepimpinan (i-LEAD) melibatkan 500 pelajar.

Selain itu, program lain yang dianjurkan ialah Bual Bicara Membina Generasi Pemimpin dan Usahawan Wanita: Strategi untuk Kemajuan dan Kejayaan anjuran bersama Women Leadership Foundation melibatkan 400 pelajar; Sumbangan ‘Travelling Bag’ oleh Mydin MITC yang akan bermanfaat kepada 900 pelajar; Program Komuniti Moreh anjuran bersama Alumni UTeM (AUTeM) dan Mcdonalds melibatkan 600 pelajar dan Majlis Iftar Bersama Tun Canselor yang dianjurkan secara bersama oleh Yayasan Bank Rakyat dan Malik Stream Corporation yang melibatkan 600 pelajar.

Menurutnya lagi, tiada istilah untuk ‘tidak produktif’ atau mengurangkan penganjuran program-program di bulan Ramadan malahan ia diperhebatkan secara rancak program-program berimpak yang melibatkan hampir keseluruhan penyertaan pelajar di UTeM.

Selain itu, beliau turut merakamkan setinggi-tinggi penghargaan kepada agensi-agensi kerajaan dan swasta yang memainkan peranan besar terutama pemberian sumbangan yang besar dalam membantu pihak HEPA bagi menjayakan kesemua program yang dianjurkan sepanjang bulan Ramadan pada tahun ini.

“Keberhasilan daripada penganjuran program-program berimpak ini akan menghasilkan impak positif dalam memperkasakan mahasiswa UTeM sebagaimana yang telah dihasratkan oleh Menteri Pengajian Tinggi.

“Secara lazimnya, pihak TNC (HEPA) UTeM sentiasa berusaha memberikan perkhidmatan yang terbaik demi kebajikan dan kebaikan pelajar terutamanya dalam membangunkan personaliti unggul pelajar.

“Melalui penganjuran-penganjuran program berimpak yang dilaksanakan sepanjang Ramadan ini, secara tidak langsung dapat menggembleng penglibatan mahasiswa dan mahasiswi dalam membangunkan potensi diri dan bakat masing-masing,” katanya.


Petronas rakan kongsi utama Pavilion Malaysia di Ekspo 2020 Dubai

KUALA LUMPUR, 5 Sept – Pavilion Malaysia bagi Ekspo 2020 Dubai pada Ahad mengumumkan Petronas sebagai rakan kongsi utamanya untuk Ekspo Dunia itu, yang akan berlangsung dari 1 Okt, 2021 hingga 31 Mac, 2022.

Dalam kenyataan, Pusat Perubahan Iklim dan Teknologi Hijau Malaysia (MGTC) menjelaskan dengan aspirasi untuk menjadi rakan bersama tenaga dan penyelesaian progresif, penyertaan syarikat minyak dan gas nasional ini adalah selari dengan tema ‘Memperkasa Kemampanan’ yang dibawa Pavilion Malaysia di ekspo ini.

Memandangkan perubahan iklim menjadi antara isu utama bagi komuniti global, Ekspo 2020 Dubai adalah platform yang unik bagi Petronas untuk mempamerkan aspirasi kemampanan dan hala tujunya ke arah mencapai Pelepasan Karbon Sifar Bersih menjelang 2050, menurutnya.

Presiden dan Ketua Pegawai Eksekutif Kumpulan Petronas, Tengku Muhammad Taufik Tengku Aziz berkata kerjasama dengan Pavilion Malaysia memberikan peluang untuk pihaknya mempamerkan komitmen Petronas dalam pendekatan holistik terhadap kelestarian.

“Kami mendokong usaha untuk mengorak laluan yang lebih mampan menuju ke hadapan, dan memacu kematangan amalan Alam Sekitar, Sosial dan Tadbir Urus (ESG) kami serta merealisasikan aspirasi Pelepasan Karbon Sifar Bersih kami menjelang 2050,” katanya dalam kenyataan yang sama.

Ekspo Dunia di Dubai, Emiriah Arab Bersatu yang mengangkat tema ‘Connecting Minds, Creating the Future’ itu akan disertai oleh 192 negara dan organisasi.

Acara mega yang diadakan setiap lima tahun ini bertujuan menggalakkan kerjasama global, inovasi, pembangunan teknologi, kemajuan dan pendidikan manusia, selain buat julung kalinya akan diadakan di rantau Timur Tengah, Afrika dan Asia Selatan.

Menurut MGTC, Petronas akan mengambil bahagian dalam beberapa perbincangan panel dan mesyuarat perniagaan dengan individu terkemuka luar negara serta pemimpin perniagaan antarabangsa di Pavilion Malaysia, selain menyertai forum-forum kepimpinan pemikiran.

Ketua Pegawai Eksekutif MGTC, Shamsul Bahar Mohd Nor berkata pencapaian Petronas selama ini dan komitmennya untuk membantu membentuk tindakan iklim melangkaui bidang pengaruhnya akan meningkatkan lagi kewibawaan negara dalam bidang kemampanan.

“Di samping menyediakan ruang kepada syarikat untuk turut serta dalam perbincangan mengenai isu-isu, kami juga mempunyai matlamat untuk meletakkan Malaysia sebagai hab pelaburan mampan dan bersedia untuk masa depan, serta komited untuk menambah baik cara kita menjalankan perniagaan,” katanya.


KKM lulus CanSino sebagai dos penggalak

KUALA LUMPUR, 22 Mac – Kementerian Kesihatan (KKM) hari ini meluluskan penggunaan vaksin COVID-19 Convidecia CanSino Bio (CanSino) untuk digunakan sebagai dos penggalak heterologus (pemvaksinan secara campuran).

KKM dalam satu kenyataan di laman sesawangnya hari ini memaklumkan permohonan untuk dos penggalak jenis CanSino akan dibuka di MySejahtera tidak lama lagi.

Dalam kenyataan sama, KKM menyatakan mereka yang mengambil vaksin primer Sinovac atau Cansino Bio sesuai untuk mengambil vaksin ini sebagai dos penggalak.

Sementara itu, Timbalan Pengarah Urusan Kumpulan Solution Group Bhd (SGB) Datuk Dr Mohd Nazlee Kamal berkata kelulusan KKM itu memberi rakyat Malaysia lebih banyak pilihan vaksin untuk suntikan dos penggalak.

Mohd Nazlee berkata kelulusan itu juga bermakna Convidecia kini membantu usaha kerajaan untuk pemberian dos penggalak dalam memerangi varian Omicron terutamanya kumpulan berisiko.

“Penggunaan dos penggalak daripada vaksin berbeza dengan vaksin yang diberikan sebelum ini juga lebih berkesan dengan tindak balas imun lebih tinggi berbanding menggunakan vaksin sama untuk suntikan dos penggalak,” katanya.- BERNAMA


Isu teknologi 5G, penggunaan mata wang kripto antara tumpuan Dewan Rakyat hari ini

KUALA LUMPUR, 15 Dis – Persoalan berkenaan pembekal, kontraktor dan syarikat yang terlibat dalam implementasi 5G serta kos keseluruhan pelaksanaan teknologi itu dijangka menjadi tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, perkara itu dibangkitkan Datuk Dr A. Xavier Jayakumar (Bebas-Kuala Langat) yang mengemukakan soalan kepada Menteri Kewangan pada sesi soal jawab.

Menteri Kewangan juga dijadualkan menjawab pertanyaan Lukanisman Awang Sauni (GPS-Sibuti) yang ingin tahu mengenai strategi kerajaan untuk memastikan rakyat terutamanya golongan belia tidak ketinggalan dalam memahami teknologi blok rantai.

Lukanisman turut meminta penjelasan berhubung pendirian kerajaan berkenaan penggunaan mata wang kripto dalam urus niaga harian serta inisiatif untuk mengolah mata wang kripto sendiri iaitu stablecoin.

Selain itu, Menteri Tenaga dan Sumber Asli pula diminta menyatakan langkah serta-merta kementerian berkenaan untuk menghentikan penggunaan bahan api fosil serta merangsang penjanaan tenaga boleh diperbaharui.

Soalan tersebut dikemukakan Charles Anthony Santiago (PH-Klang) yang juga ingin tahu rancangan kementerian dalam mengurangkan pengeluaran karbon untuk mencapai neutral karbon sebelum 2050.

Antara tumpuan lain, Dr Maszlee Malik (PH-Simpang Renggam) mengajukan soalan kepada Menteri Pelancongan, Seni dan Budaya mengenai usaha dan insentif memajukan industri taman tema hiburan keluarga di Malaysia yang semakin malap dan menanggung kerugian besar akibat COVID-19.


Thailand cadang mansuh saringan COVID-19 mulai Mei

BANGKOK, 8 April – Thailand bercadang membatalkan ujian saringan RT-PCR yang diwajibkan ke atas ketibaan antarabangsa, bermula Mei, dalam usaha negara ini untuk memulihkan industri pelancongan.

Jurucakap Pusat Pentadbiran Situasi COVID-19 (CCSA) Dr Taweesin Visanuyothin berkata di bawah cadangan itu, pengembara yang telah menerima vaksin COVID-19 tidak lagi perlu menjalani saringan RT-PCT dan menempah hotel yang ditetapkan pihak berkuasa.

Pada masa ini, di bawah program ‘Test & Go’ tanpa kuarantin, pengembara perlu menempah hotel yang ditetapkan lebih awal, serta melakukan saringan RT-PCR pada hari pertama ketibaan dan ujian ATK pada hari kelima.

Taweesin berkata CCSA turut bersetuju dengan cadangan untuk mengurangkan perlindungan insurans kesihatan serta mengurangkan jumlah dokumen yang diperlukan semasa mendaftar untuk Pas Thailand.

Sementara itu, Perdana Menteri Prayuth Chan o-cha berkata mulai Mei juga kerajaan akan melonggarkan lagi sekatan perjalanan bagi ketibaan pelancong yang menggunakan laluan darat dan udara.


Pembinaan Mawilla 4 di Bintulu dibentang pada sidang MKN dalam masa terdekat

KUALA LUMPUR, 28 Mac – Keperluan kritikal untuk mewujudkan Markas Wilayah Laut 4 (Mawilla 4) Tentera Laut Diraja Malaysia (TLDM) di Bintulu, Sarawak akan dibentang pada sidang Majlis Keselamatan Negara dalam masa terdekat.

Timbalan Menteri Pertahanan Datuk Seri Ikmal Hisham Abdul Aziz berkata pada masa sama Kementerian Pertahanan akan mendaftar permohonan peruntukan bagi perolehan tanah di Kawasan Perindustrian Samalaju, Tanjung Borkam, Bintulu dalam Pelan Pelaksanaan ketiga 2023, di bawah Rancangan Malaysia ke-12 (RMK-12).

“Surat permohonan bagi tapak Mawilla 4 telah dimajukan kepada Jabatan Ketua Pengarah Tanah dan Gajian Negeri Sarawak pada 9 Feb lepas.

“Dengan perancangan teliti, Kementerian Pertahanan menjangkakan tiada permasalah bagi projek ini dilaksanakan dalam RMK-12,” katanya ketika menggulung perbahasan Usul Menjunjung Kasih Titah Diraja di Dewan Negara hari ini.

Mengenai pembinaan pangkalan operasi berkala (bare base) TUDM di Bintulu, Ikmal Hisham berkata status projek itu kini dalam prapembinaan iaitu TUDM dengan kerjasama Jabatan Kerja Raya dalam proses pemurnian akhir skop kajian penyiasatan tapak projek dan proses awal konsep reka bentuk.

“Sehingga kini, tiada permasalahan yang dihadapi dan dikenal pasti melibatkan projek itu. Projek ini akan melalui penilaian makmal pengurusan nilai bersama dengan pihak Unit Perancangan Ekonomi, Jabatan Perdana Menteri yang akan dilaksanakan pada 6 hingga 10 Jun ini.


Kes baharu mingguan COVID-19 turun 14.2 peratus – KP Kesihatan

KUALA LUMPUR, 9 Jan – Kes baharu COVID-19 di seluruh negara turun 14.2 peratus kepada 3,231 kes pada Minggu Epidemiologi 1 (ME 1/2023) iaitu dari 1 hingga 7 Jan, berbanding 3,767 kes pada ME sebelumnya.

Ketua Pengarah Kesihatan Tan Sri Dr Noor Hisham Abdullah berkata bilangan kes tempatan turun 14 peratus daripada 3,735 kes kepada 3,213 kes bagi ME1/2023 dan kes import juga turun 43.8 peratus daripada 32 kes kepada 18 kes.

“Bilangan kes sembuh pada ME 1/2023 menurun 35.6 peratus (5,869 kes kepada 3,781 kes). Bilangan kes kematian pada ME 1/2023 menurun 4.5 peratus (22 kes kepada 21 kes),” katanya dalam kenyataan hari ini.

Menurutnya secara kumulatif, 5,029,908 kes baharu COVID-19 direkodkan sejak 25 Jan 2020 (ME 4/2020) hingga 7 Jan lepas sementara 4,981,975 kes sembuh dan 36,874 kes kematian dicatatkan bagi tempoh sama.

Mengenai kemasukan pesakit ke hospital dan Pusat Rawatan COVID-19 Berisiko Rendah (PKRC) bagi setiap 100,000 penduduk, beliau berkata secara keseluruhannya ia turun dua peratus.

Turut menunjukkan trend penurunan adalah jumlah kemasukan ke hospital awam bagi kategori satu (tidak bergejala) dan dua (bergejala) dengan penurunan 15.4 peratus, manakala bagi kategori tiga (mempunyai radang paru-paru), empat (perlu bantuan oksigen) serta lima (perlu alat bantuan pernafasan) turun 7.7 peratus.

Selain itu, beliau berkata peratus pengisian katil fasiliti termasuk katil bukan kritikal dan katil Unit Rawatan Rapi (ICU) serta kes positif COVID-19 yang dipantau Pusat Penilaian COVID-19 (CAC) di seluruh negara turut menunjukkan penurunan.


Bantuan khas Aidilfitri kepada semua penjawat awam termasuk yang tidak dapat dos vaksin lengkap – PM

KUALA LUMPUR, 11 April – Bantuan Khas Kewangan Aidilfitri 2022 yang diumumkan oleh kerajaan pada 5 April lepas adalah untuk semua penjawat awam dan pesara yang layak, termasuk mereka yang tidak mendapat dos imunisasi COVID-19 lengkap.

Perdana Menteri Datuk Seri Ismail Sabri Yaakob menegaskan pengumuman beliau sebelum ini tidak pernah menyatakan sebarang pengecualian bayaran kepada mana-mana penjawat awam mengikut status vaksinasi.

“Ini bagi memastikan bahawa tidak ada penjawat awam atau pesara yang layak menerima bantuan ini daripada tercicir,” katanya dalam kenyataan hari ini.

Susulan itu beliau telah mengarahkan Ketua Pengarah Perkhidmatan Awam (KPPA) Datuk Seri Mohd Shafiq Abdullah supaya membatalkan Perkara 6 (VI) dalam pekeliling Bantuan Khas Kewangan Aidilfitri 2022 bertarikh 8 April 2022.

Pada 5 April lepas, Ismail Sabri mengumumkan kerajaan bersetuju memberikan Bantuan Khas Kewangan Aidilfitri RM500 kepada semua penjawat awam Gred 56 dan ke bawah serta bantuan khas RM250 kepada pesara kerajaan.

Perdana Menteri juga menyeru kepada seluruh Keluarga Malaysia untuk melengkapkan dos suntikan imunisasi COVID-19 demi kesejahteraan bersama meskipun ia tidak diwajibkan.- BERNAMA


APMM gagalkan cubaan seludup 1 tan daun ketum ke Thailand

ALOR SETAR 11 Julai – Agensi Penguatkuasaan Maritim Malaysia Zon Maritim Kuala Kedah mematahkan cubaan menyeludup keluar daun ketum seberat satu tan ke negara jiran melalui jalan laut di perairan Kuala Kerpan, Jerlun, Jumaat lalu.

Pengarah Maritim Negeri Kedah dan Perlis, Mohd Zawawi Abdullah berkata rampasan pada jam 1.30 pagi itu dilakukan berdasarkan maklumat risikan berhubung aktiviti penyeludupan daun ketum di kawasan itu.

“Sebuah bot ronda Maritim Malaysia telah diatur gerak ke lokasi berkenaan untuk melakukan serbuan dan mengesan sebuah bot fiber tanpa nombor pendaftaran yang bergerak dalam keadaan mencurigakan menuju keluar dari Kuala Kerpan.

“Sebaik menyedari kehadiran pihak berkuasa, suspek bertindak menukar arah dengan memecut laju menuju ke pesisir pantai berdekatan bagi meloloskan diri dan meninggalkan bot serta muatan,” katanya dalam kenyataan di sini hari ini.

Menurut beliau pasukan serbuan telah menemukan 100 bungkusan plastik berwarna hitam mengandungi daun ketum di atas bot berkenaan dengan berat keseluruhan sekitar satu tan yang dianggarkan bernilai RM180,000.

Mohd Zawawi berkata, daun ketum tersebut dipercayai cuba diseludup ke Thailand melalui jalan laut berikutan permintaan tinggi di sana dengan harga pasaran sekitar RM180 sekilogram berbanding RM40 sekilogram di negara ini.

“Semua hasil rampasan berserta bot fiber dan enjin yang dianggar bernilai RM235,000 dibawa ke jeti Zon Maritim Kuala Kedah dan kes disiasat di bawah Seksyen 30(3) Akta Racun 1952,” katanya.

Menurut Mohd Zawawi rampasan membabitkan daum ketum itu adalah yang ketujuh dilakukan pihaknya pada tahun ini dengan nilai rampasan keseluruhan berjumlah RM734,600.


Gangguan bekalan elektrik di Terengganu ambil masa untuk dipulihkan – TNB

KUALA TERENGGANU, 27 Feb – Gangguan bekalan elektrik yang berlaku di beberapa lokasi di Terengganu akibat hujan lebat dan ribut dijangka mengambil masa yang agak lama untuk dipulihkan.

Tenaga Nasional Berhad (TNB) dalam satu kenyataan memaklumkan tempoh masa yang panjang diperlukan kerana banyak pokok tumbang dan menghempap tiang serta talian TNB.


Perbanyakkan kempen kesedaran mengenai tindakan undang-undang jika abai anak

KUALA LUMPUR, 19 April – Agensi kerajaan dicadang bekerjasama dengan badan bukan kerajaan bagi mengadakan lebih banyak kempen kesedaran kepada ibu bapa dan penjaga berhubung tindakan undang-undang boleh dikenakan terhadap mereka yang cuai dan meninggalkan anak-anak tanpa pengawasan sewajarnya.

Pengerusi Ikatan Komuniti Selamat Tan Sri Lee Lam Thye berkata golongan berkenaan perlu diberi banyak pendedahan berkaitan kesalahan itu yang boleh didakwa di bawah Seksyen 33 Akta Kanak-kanak 2001, kerana masih ramai tidak cakna akan kewujudan akta berkenaan.

“Sebagai contoh di negara barat, jika ibu bapa didapati bersalah mendedahkan anak mereka kepada risiko akibat pengabaian mereka sudah pasti dipenjarakan.

“Malaysia perlu melihat sejauh manakah keberkesanan akta berkenaan yang dikuatkuasakan memandangkan kemalangan melibatkan kanak-kanak atau remaja bawah umur ini seakan tiada noktahnya,” katanya kepada Bernama baru-baru ini.

Lee berkata demikian ketika diminta mengulas mengenai ibu bapa dan penjaga yang tidak mengawasi pergerakan anak-anak mereka sehingga terlibat kemalangan seperti tersepit bahagian anggota badan di eskalator dan basikal lajak.

Sementara itu, penganalisis jenayah Kamal Affendi Hashim berkata kegagalan ibu bapa memantau pergerakan anak-anak dan tidak peka dengan keadaan anak mereka adalah tragedi sebenar yang perlu diberi perhatian.

“Ibu bapa sewajarnya perlu sentiasa memegang tangan anak kecil mereka sewaktu menggunakan eskalator namun sebaliknya masing-masing sibuk dengan urusan sendiri terutamanya leka menggunakan telefon bimbit.

“Ibu bapa perlu pantau pergerakan anak-anak mereka dan lihat aktiviti yang mereka buat. Ini semua membantu mengurangkan risiko anak terlibat dengan aktiviti luar jangka sekali gus menjaga keselamatan mereka,” katanya.- BERNAMA


Tangan emas Baser, hasilkan replika rumah tanpa lakaran

BANDAR MELAKA 7 November – Siapa sangka sentuhan seni halus mengubah kepingan kayu menjadi replika rumah mini menjadi sumber rezeki buat penduduk generasi ketiga Kampung Morten.

Baser Ali, 59, berkata, walaupun pada asalnya dia tidak begitu meminati seni pembuatan arca dan replika, namun berkat tunjuk ajar dan semangat yang diberikan arwah abangnya, dia mencuba nasib dan sama sekali tidak menyangka karya seninya mendapat perhatian umum.

Menurut Baser, sebelum ini dia bekerja sebagai jurukimpal sehinggalah beralih bidang pembuatan replika pada usia 46 tahun hasil perkongsian ilmu daripada arwah abangnya.

Tangan yang dimilikinya dianggap satu anugerah sejak dari lahir kerana dia dia dikatakan bukan sahaja cepat belajar, bahkan mampu membuat replika tanpa lakaran kertas.

“Saya lahir sahaja memang berseni, itu ungkapan ibu saya dahulu. Arwah abang saya dahulu pembuat kraf, bukan membuat replika, arwah yang mengajar saya untuk membuat rumah-rumah replika.

“Kata arwah, saya berseni, dan sehingga hari ini saya mencari makan dengan menjual hasil seni saya ini dan anak lelaki saya yang membantu untuk menjualnya menggunakan pelbagai platform seiring teknologi terkini seperti Facebook dan pelbagai lagi.

“Sejak 2010, sehingga kini lebih 3,000 replika rumah telah dihasilkan dan kebanyakan adalah rumah-rumah tradisional seperti Rumah Melaka, Rumah Perak, Rumah Johor dan kebanyakan pelancong sukakan Rumah Iban (Sarawak),” katanya.

“Semua rumah yang saya hasilkan, saya teliti dalam penghasilan rumah itu, ia termasuk tiang yang lengkap, tangga yang sempurna, papan pemanis, ukiran yang terperinci pada tingkap dan atap seperti rumah asal.

“Semua rumah yang saya hasilkan itu juga, memang wujud, saya perlu melihat rumah asal untuk hasilkan replika, seperti rumah negeri-negeri lain, saya akan cari di internet, atau pelanggan hantar gambar untuk rujukan,” ujarnya.

“Saya mementingkan kualiti, ukuran standard itu sahaja saya akan buat, kecil lagi daripada itu saya tidak dapat laksanakan, lebih-lebih lagi jika rumah itu adalah rumah tradisional yang memerlukan ukiran pada kayu pemanis rumah dan kerisi,” jelasnya.

Jelas Baser, dia gemar menggunakan kayu-kayu yang tidak berbulu seperti kayu Seraya Merah, Mendamar dan Cengal untuk menghasilkan replika rumah mini tersebut.

“Kayu-kayu ini mudah digunakan dalam mengubah suai papan manis atau bahasa lain papan pele, papan gendeng, papan gigi jawa dengan ukiran kerawang dalam memaniskan pandangan mata di setiap rumah-rumah replika tradisional.

“Setiap kesenian yang dihasilkan ini boleh dicantum dan dibuka untuk melihat hasil dalaman (mengikut kehendak pelanggan, ada pelanggan inginkan hiasan dalaman rumah),” katanya.

Disebabkan kerja-kerja yang agak rumit, selain dia hanya bekerja seorang diri, rumah-rumah mini yang dihasilkannya dijual pada harga bermula RM 1,200.

Menurut Baser, jauh disudut hatinya berharap anaknya akan mewarisi seni tersebut dan mengikut jejak langkahnya suatu hari nanti, walaupun ketika ini anaknya dilihat lebih cenderung ke arah bidang lain.

Bagaimanapun, Baser tidak menolak untuk berkongsi ilmu sekiranya ada anak muda di luar sana yang berminat untuk menjadi pelapis pembuat kraf replika mini.

“Kerja seni yang saya lakukan ini adalah rezeki saya ‘cari makan’, saya tidak menolak jika ada yang ingin berguru dengan saya, tetapi saya akan mengenakan bayaran setimpal dengan ilmu yang saya akan curah.


Kes bunuh pengasas Ambank: Mahkamah Persekutuan kekal hukuman mati bekas pemandu trak tunda

Panel tiga hakim diketuai Presiden Mahkamah Rayuan Tan Sri Rohana Yusuf turut mengekalkan hukuman penjara 18 tahun yang dijatuhkan ke atas Koong Swee Kwan bagi kesalahan cuba membunuh isteri Najadi iaitu Cheong Mei Kuen.

Peguam Hisyam Teh Poh Teik, yang mewakili Koong, berkata jalan terakhir anak guamnya untuk mendapatkan kebebasan ialah dengan mengemukakan rayuan kepada Lembaga Pengampunan.

Koong, 52, yang dikenali sebagai Sei Ngan Chai, telah dijatuhi hukuman mati pada 27 Oktober 2017 kerana membunuh Najadi, 75, selepas kes itu dibicarakan semula.

Lelaki itu dituduh melakukan kedua-dua kesalahan di kawasan parkir Kuil Kuan Yin di Lorong Ceylon antara 1.30 tengah hari dan 2 petang pada 29 Julai 2013.

Pada 5 September 2014, Hakim Mahkamah Tinggi Kuala Lumpur Mohd Azman Husin telah menjatuhkan hukuman mati ke atas Koong kerana membunuh Najadi dan penjara 18 tahun bagi kesalahan cuba membunuh Cheong.

Bagaimanapun, pada 14 Disember 2016, panel lima hakim Mahkamah Persekutuan mengenepikan sabitan terhadapnya dan mengarahkan kes itu dibicarakan semula di Mahkamah Tinggi selepas memutuskan Mohd Azman mungkin berprasangka memandangkan beliau telah mendengar rayuan seorang pemandu teksi, Chew Siang Chee, yang berdepan pertuduhan memiliki pistol dan peluru.

Dia telah disabitkan kesalahan dan dihukum penjara 10 tahun oleh Mahkamah Sesyen atas pertuduhan memiliki pistol serta peluru hidup. Bagaimanapun, dia telah dibebaskan oleh Mahkamah Rayuan pada 2015.

Terdahulu, Hisyam berhujah bahawa pembelaan anak guamnya tidak dinilai secara adil oleh hakim yang mendengar perbicaraan kes itu seperti dikehendaki undang-undang.

Timbalan Pendakwa Raya Tetralina Ahmed Fauzi pula berhujah bahawa sabitan terhadap Koong adalah selamat kerana terdapat bukti yang kukuh serta meyakinkan untuk menyokongnya.

Beliau berkata hakim Mahkamah Tinggi telah mematuhi Seksyen 182 Kanun Tatacara Jenayah ketika memutuskan bahawa pendakwaan telah berjaya membuktikan kes itu melampaui keraguan yang munasabah.


Kekalkan SOP tinggi agar sektor pelancongan Melaka tidak ‘mudarat’

ALOR GAJAH 24 Feb- “Belum ada lagi kluster pelancongan di Melaka, kerana kita amal prosedur operasi standard (SOP) yang cukup ketat,” kata EXCO Pelancongan Kebudayaan dan Warisan negeri, Datuk Muhamad Jailani Khamis.

“Kita di bahagian pelancongan telah mengamalkan SOP yang sangat ketat dan apa diharapkan untuk negeri yang ekonominya berasaskan pelancongan ini, kita memerlukan pelancong untuk datang tanpa rasa takut.

Mengulas lanjut, Muhamad Jailani berkata, bermula Isnin (28 Feb) depan, semua premis pelancongan yang diarah tutup bagi proses sanitasi telah dibuka semula kepada pelancong domestik.

“Minggu hadapan cuti sekolah, walaupun kes dicatatkan tinggi, namun kita mematuhi SOP dan mengalu-alukan pelancong untuk datang dan tetap patuh SOP untuk keselamatan bersama,” katanya.

Berkongsi mengenai perkembangan sektor pelancongan negeri beliau berkata, pihaknya seramai 2.665 juta pelawat datang ke Melaka sepanjang tahun lalu dan angka itu melepasi sasaran 1.5 juta orang.

Menurutnya, bagi 2022 pihak mensasarkan seramai 5.6 juta pelawat akan datang ke Melaka berdasarkan kepada pelbagai perancangan diatur seperti misi ke 15 negeri termasuk 2 wilayah persekutuan.


Aktiviti luar bilik darjah bergantung kepada pihak sekolah – Exco

AYER MOLEK 4 Mei – Segala aktiviti luar bilik darjah termasuk kokurikulum dan penganjuran sukan tahunan boleh diteruskan namun bergantung kepada keadaan cuaca semasa.

Exco Pendidikan, Pengajian Tinggi dan Hal Ehwal Agama negeri, Datuk Rahmad Mariman berkata pihaknya mengambil maklum mengenai garis panduan yang dikeluarkan Kementerian Pendidikan Malaysia (KPM).

Katanya, suhu di Negeri Melaka masih terkawal dengan rekod setakat dicatatkan pada hari ini adalah 31 darjah celcius dan kerap berlaku hujan lebat pada sebelah petang.

“Berhubung isu ini, kita memang mengikut rapat keputusan KPM dan semalam Timbalan Menteri Pendidikan, Lim Hui Ying menggesa pihak sekolah menghentikan segala aktiviti luar bilik darjah ekoran fenomena cuaca terlalu panas.

“Bagi Negeri Melaka, suhu masih terkawal, namun untuk keselamatan murid dan pelajar kita minta pengetua atau guru besar untuk membuat pertimbangan sama ada teruskan aktiviti atau tunda.

“Jika mahu teruskan saya minta aktiviti tersebut dianjakkan masa ke waktu pagi dan masa di luar bilik darjah juga disingkatkan,” katanya.

Majlis berlangsung dari jam 2 hingga 6 petang itu turut dihadiri Yang di-Pertua Negeri, Tun Seri Setia Mohd Ali Mohd Rustam dan Ketua Menteri Datuk Seri Ab Rauf Yusoh.


Menteri Kabinet: Hormati hak prerogatif PM

DENGKIL, 27 Mei – Semua pihak perlu menghormati hak prerogatif Perdana Menteri dalam melantik menteri Kabinet seperti termaktub dalam Perlembagaan Persekutuan, kata Menteri Perumahan dan Kerajaan Tempatan Datuk Seri Reezal Merican Naina Merican.

Beliau berkata Perdana Menteri Datuk Seri Ismail Sabri Yaakob adalah seorang yang sangat konsultatif terutama dalam urusan pelantikan sebagai menteri Kabinet.

“Kita biarkan perkara itu kepada beliau, dia ada kebijaksanaan sendiri dan bayangkan, beliau satu-satunya Perdana Menteri yang berjaya wujudkan memorandum kerjasama (MoU) yang tidak pernah terjadi sebelum ini,” katanya ketika ditanya pemberita berhubung pelantikan menteri Kabinet susulan Datuk Zuraida Kamaruddin yang juga Menteri Perusahaan Perladangan dan Komoditi, mengumumkan menyertai Parti Bangsa Malaysia (PBM).

Beliau berkata demikian selepas Majlis Pengiktirafan Malaysia Book of Records (MBOR) kepada LBS Bina Group Berhad (LBS) di sini, hari ini.

Semalam, Ahli Parlimen Ampang itu mengumumkan menyertai PBM dan beliau akan berjumpa  Ismail Sabri dalam masa terdekat, untuk membincangkan peletakan jawatannya sebagai Menteri Perusahaan Perladangan dan Komoditi.

Susulan itu, Presiden Bersatu Tan Sri Muhyiddin Yassin dilaporkan berkata parti itu akan mengemukakan satu nama baharu kepada Perdana Menteri dalam masa terdekat, untuk dilantik sebagai anggota Kabinet bagi menggantikan Zuraida yang mengumumkan keluar parti berkenaan.

Pada majlis itu, Reezal Merican menyaksikan penyerahan sijil MBOR iaitu Syarikat Pemaju Yang Mempunyai Bilangan Rumah Contoh Terbanyak Di Dalam Galeri Jualan untuk Projek Perumahan kepada LBS Bina Group Berhad.

Sijil MBOR itu diserahkan Ketua Pegawai Operasi MBOR Christopher Wong kepada Pengerusi Eksekutif LBS Bina Group Berhad Tan Sri Lim Hock San.


Al Jazeera : 4 individu dipanggil beri keterangan – Bukit Aman

KUALA LUMPUR 10 Julai – Empat individu termasuk petugas agensi berita antarabangsa Al Jazeera dipanggil ke Bukit Aman hari ini bagi memberi keterangan berhubung sebuah dokumentari mengenai cara Malaysia menangani pendatang tanpa izin ketika penularan wabak COVID-19.

Timbalan Pengarah (Siasatan/Perundangan) Jabatan Siasatan Jenayah Bukit Aman DCP Mior Faridalathrash Wahid ketika dihubungi Bernama berkata antara yang dipanggil ialah pengendali dan wartawan Al Jazeera bagi membantu siasatan itu.

Kes berkenaan disiasat menurut Seksyen 4(1) Akta Hasutan 1948 dan Seksyen 500 Kanun Keseksaan kerana menyiarkan berita fitnah, serta Seksyen 233 Akta Komunikasi dan Multimedia 1998 kerana menyalahgunakan rangkaian perkhidmatan secara tidak wajar.

Pada Rabu lepas, Bernama melaporkan sebanyak lima laporan polis dibuat oleh beberapa pihak termasuk Jabatan Imigresen Malaysia berhubung dokumentari yang disiarkan agensi berita itu dan polis mengenal pasti beberapa individu untuk dipanggil bagi membantu siasatan kes.

Al Jazeera sebelum ini menyiarkan dokumentari bertajuk ‘Locked Up in Malaysia’s Lockdown’ berdurasi 25 minit 50 saat yang mengecam layanan terhadap pendatang tanpa izin ketika Malaysia melaksanakan langkah menangani COVID-19.


Wad isolasi di Hospital Melaka

MERLIMAU 29 Ogos – Hospital Melaka bakal dilengkapi kemudahan wad isolasi khusus untuk merawat mana-mana individu menghidap penyakit berjangkit seperti COVID-19.

Exco Kesihatan dan Anti Dadah negeri, Dr Muhamad Akmal Saleh berkata pembinaan wad dilengkapi 50 katil itu membabitkan kos RM1.3 juta.

“Kita sudah mendapat kelulusan daripada Persatuan Bantuan Perubatan Malaysia (Mercy Malaysia) yang bekerjasama dengan Hospital Melaka untuk pembinaan wad khusus ini.

“Peruntukan sudah ada RM1 juta, cuma sekarang kita perlu cari RM300,000 lagi dan kita jangka hujung tahun ini sasaran peruntukan itu mampu dicapai.

“Wad sementara ini terletak di kawasan parkir bersebelahan lobi Hospital Melaka, mana-mana pesakit suspek COVID-19 mereka boleh datang terus tanpa perlu ke wad kecemasan,” katanya.

Dr Muhamad Akmal berkata, pembinaan wad isolasi itu sebagai langkah pencegahan bagi penyakit berjangkit supaya tidak merebak kepada pesakit lain datang mendapatkan rawatan di Hospital Melaka.

“Wad ini seperti jabatan kecemasan tetapi khusus untuk penyakit berjangkit, sebab itu kita harap pembinaan wad ini dapat diselesaikan pada tahun ini,” katanya.


‘Pindaan bukan untuk selamatkan Zahid Hamidi’

KUALA LUMPUR 15 Mei – Datuk Seri Ahmad Zahid Hamidi menegaskan pindaan Perlembagaan UMNO yang bakal dilaksanakan pada Perhimpunan Agung Khas di Pusat Dagangan Dunia Kuala Lumpur (WTCKL) bukanlah untuk menyelamatkan dirinya.

Katanya, dakwaan sumbang sedemikian adalah tidak berasas memandangkan pindaan berkenaan merupakan manifestasi akar umbi UMNO itu sendiri yang telah diangkat ke Perhimpunan Agung UMNO dua bulan lalu dan dipersetujui.

“Dangkallah jika ada di kalangan kita, termasuk saf kepimpinan tertinggi parti, berpandangan dan berfikiran sempit sedemikian. Jangan kita buat-buat lupa, gesaan agar pemilihan parti diadakan selepas pilihan raya umum adalah usul daripada majoriti Bahagian-Bahagian yang telah mengadakan Mesyuarat Perwakilan UMNO Bahagian masing-masing.

“Keputusan di peringkat akar umbi, dan seterusnya diangkat ke Perhimpunan Agung dua bulan lalu telah pun dipersetujui dan diluluskan. Pindaan ini adalah manifestasi suara akar umbi. Saya yakin saudara saudari sekalian hendak melihat parti kita kukuh dan berpadu.

“Adat memimpin, apa pun yang datang, bahtera perlu diselamatkan. Walau diri terkorban, namun bahtera jangan dibiarkan karam,” katanya ketika berucap Perhimpunan Agung Khas UMNO, hari ini.

Ahmad Zahid turut menegaskan pindaan Perlembagaan kali ini akan memberi ruang kepada pasukan kepimpinan Pusat, Bahagian dan Cawangan, bagi setiap penggal pemilihan, untuk memfokuskan gerak kerja menghadapi pilihan raya umum akan datang.

“Dengan mengabsahkan pindaan hari ini, saudara-saudari sekalian adalah pasukan yang akan membawa parti menghadapi PRU ke-15. Inilah pasukan yang setelah jatuh bangkit dengan keazaman.

“Inilah pasukan yang meskipun tewas PRU ke-14 tetapi kekal berpaksikan kesetiaan; Inilah pasukan yang menggalas tanggungjawab parti dan mengharungi setiap cabaran;
Inilah pasukan yang tidak lari ketika bertempur di medan.

“Inilah pasukan yang tidak tunduk kepada ugutan; Inilah pasukan yang telah disiapsiagakan untuk menghadapi peperangan; Inilah pasukan yang kekal istiqamah dalam perjuangan dan inilah pasukan dalam siri pilihanraya kecil dan pilihanraya negeri yang telah menjana kemenangan,” katanya.


Bapa ditahan kelar leher anak sampai mati – Polis

KUALA LUMPUR, 4 Nov – Seorang bapa sanggup mengelar leher anak lelakinya sehingga mati di kediaman mereka di Jalan Kemudi, Bernam Jaya, Hulu Bernam, dekat sini, semalam selepas bertengkar akibat menukar siaran televisyen.

Ketua Polis Daerah Hulu Selangor Supt Arsad Kamaruddin berkata lelaki berusia 71 tahun itu, mengelar leher anaknya yang berumur 37 tahun sebanyak tiga kali menggunakan pisau yang diambil di dapur, selepas menolak mangsa sehingga jatuh semasa pertengkaran itu.

Katanya selepas kejadian tersebut suspek membuat laporan polis pada 12.55 tengah hari itu, mendakwa anaknya ditemui dalam keadaan tidak sedarkan diri serta berlumuran darah akibat luka di leher di ruang tamu rumah mereka, selepas pulang dari kedai.

Beliau berkata siasatan polis mendapati terdapat kesan kelar yang dalam pada leher mangsa yang dilakukan pihak ketiga dan bukannya bunuh diri.

“Suspek kemudian mengaku telah mengelar mangsa serta ditahan untuk siasatan, selain polis turut merampas sebilah pisau, sehelai baju dan seluar yang dipakai suspek.

“Sewaktu kejadian itu berlaku, hanya suspek dan mangsa berada di dalam rumah, manakala ujian saringan air kencing terhadap suspek adalah negatif malah suspek tidak mempunyai sebarang rekod jenayah lampau,” katanya menerusi kenyataan semalam.

Arsad berkata kes berkenaan disiasat mengikut Seksyen 302 Kanun Keseksaan kerana membunuh dan suspek direman sehingga Rabu depan untuk siasatan lanjut.- BERNAMA


Menteri, perwakilan asing merafak sembah ucapan tahniah sempena Hari Keputeraan Agong

Menteri Pengajian Tinggi Datuk Seri Dr Noraini Ahmad menerusi ciapan di Twitter rasminya memanjatkan doa agar Yang di-Pertuan Agong dan Raja Permaisuri Agong Tunku Hajah Azizah Aminah Maimunah Iskandariah bersama putera, puteri serta seluruh Kerabat Diraja berada dalam lindungan dan rahmat Allah.

“Merafak sembah dan setinggi-tinggi tahniah Kebawah Duli Yang Maha Mulia Seri Paduka Baginda Yang di-Pertuan Agong XVI sempena sambutan ulang tahun Hari Keputeraan Rasmi Kebawah Duli Yang Maha Mulia Seri Paduka Baginda Tuanku pada 6 Jun 2022,” katanya.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi turut merafak sembah serta mengucapkan setinggi-tinggi tahniah dan Dirgahayu kepada Seri Paduka.

Sementara itu, Menteri Kanan Pertahanan Datuk Seri Hishammuddin Tun Hussein serta seluruh warga kementeriannya turut mendoakan kesejahteraan Seri Paduka menerusi Twitter rasminya.

“Patik serta seluruh warga @MINDEFMalaysia dan ATM (Angkatan Tentera Malaysia) doakan semoga Seri Paduka Baginda yang juga Pemerintah Tertinggi ATM sentiasa didampingi kerahmatan, dipayungi keberkatan, diiringi perlindungan dari segala musibah serta dilanjutkan usia,” katanya menerusi Twitter.

“Patik dan seluruh warga Kementerian Perusahaan Perladangan dan Komoditi mendoakan semoga Allah SWT melimpahkan segala kurniaNya dan rahmatNya kepada KDYMM Seri Paduka Baginda Yang di-Pertuan Agong serta diberikan kesihatan dan keafiatan yang berpanjangan,” katanya.

Selain itu, Duta Besar Jepun ke Malaysia Takahashi Katsuhiko, turut menzahirkan ucapan tahniah kepada Yang di-Pertuan Agong menerusi Twitter rasmi beliau.

“Patik ingin merakamkan setinggi-tinggi tahniah Kebawah Duli Yang Maha Mulia Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah sempena Hari Keputeraan Rasmi Seri Paduka Baginda hari ini,” katanya.

“Setinggi-tinggi tahniah Kebawah Duli Yang Maha Mulia Seri Paduka Baginda Yang di-Pertuan Agong XVI Al-Sultan Abdullah Ri’ayatuddin Al-Mustafa Billah Shah ibni Almarhum Sultan Haji Ahmad Shah Al-Musta’in Billah sempena sambutan ulang tahun Hari Keputeraan Rasmi Seri Paduka Baginda dari Kedutaan Perancis di Malaysia,” menurut akaun Twitter Kedutaan Perancis di Malaysia.

“Daripada kami semua di Suruhanjaya Tinggi, setinggi-tinggi tahniah diucapkan Kebawah Duli Yang Maha Mulia Seri Paduka Baginda Yang di-Pertuan Agong XVI Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah sempena Hari Keputeraan Rasmi Seri Paduka Baginda hari ini,” katanya.


Tiga maut, empat cedera nahas tiga kenderaan di Rompin

KUANTAN, 5 Ogos – Tiga lelaki maut manakala empat cedera dalam kemalangan membabitkan tiga kenderaan di Kilometer 126 Jalan Kuantan-Segamat di Rompin, dekat sini malam tadi.

Ketua Polis Daerah Rompin DSP Mohd Azahari Mukhtar berkata kemalangan pada pukul 8.50 malam itu melibatkan sebuah treler, kereta Proton Iswara dan Perodua Axia.

“Mangsa yang maut ialah kelindan treler Abdul Raziz Mohdal, 40, dari Segamat, Johor; pemandu Iswara Mohd Khairol Md Tahir, 36, dan penumpang belakang kereta itu Zairulzaimy Jambi, 18, dengan kedua-duanya beralamat di Pekan, dekat sini,” katanya menerusi kenyataan di sini hari ini.

Menurut beliau kemalangan dipercayai berlaku apabila kereta dipandu Mohd Khairol dari arah Segamat terbabas ke laluan bertentangan lalu bertembung dengan treler, menyebabkan kenderaan tersebut hilang kawalan dan melanggar kereta Axia yang juga dari arah Segamat.

“Impak kemalangan menyebabkan treler tersebut jatuh ke cerun di sebelah kanan jalan. Mangsa yang cedera termasuk pemandu treler, dua penumpang Iswara dan pemandu Axia,” katanya.

Mohd Azahari berkata kesemua mangsa dibawa ke Hospital Muadzam Shah, Rompin untuk tindakan lanjut dan kes disiasat mengikut Seksyen 41(1) Akta Pengangkutan Jalan 1987.


Tiada rakyat Singapura terlibat nahas penerbangan MU5735: MGA Singapura

SINGAPURA, 22 Mac – Tiada laporan rakyat Singapura terlibat dalam nahas pesawat MU5735 China Eastern Airlines yang terhempas di Wilayah Autonomi Guangxi Zhuang China, setakat ini, menurut kenyataan Kementerian Luar (MFA) republik itu.

“Pihak kami turut menghubungi warga Singapura di Yunnan dan Guangzhou yang telah mendaftar dengan MFA,” kata jurucakap kementerian itu pada Selasa.

Pesawat Boeing 737 China Eastern Airlines itu terhempas di kawasan pergunungan berhampiran perkampungan Molang di daerah Tengxian bandar Wuzhou pada 2.38 petang Isnin.


KADMDI sasar 5,000 belia ceburi bidang usahawan

AYER KEROH 18 Mac – Kolej Antarabangsa Dunia Melayu Dunia Islam (KADMDI) menyasarkan 5,000 belia bakal menceburi bidang perniagaan secara atas talian menerusi program berbentuk ‘e-commerce’ atau perdagangan elektronik di negeri ini.

Pengerusi KADMDI, Mohd Ridhwan Mohd Ali berkata, ia secara tidak langsung memberi peluang kepada golongan belia di negeri ini mempelajari bagaimana untuk menjadi usahawan yang berjaya.

“Dengan kerjasama Lazada Malaysia dan MyProdigdy Global kita dapat membantu mereka terutama graduan lepasan universiti untuk mempersiapkan diri dengan pengetahuan dalam bidang ‘online’.

“Di peringkat kolej, kita lihat ada beberapa segmen antaranya lepasan universiti dan kita juga segmen bagi lepasan Sijil Pelajaran Malaysia (SPM),” katanya.

Beliau berkata demikian kepada pemberita selepas Majlis Menandatangani Persefahaman Bersama KADMDI, Lazada Malaysia dan Myprodigy Global di Bilik Mesyuarat DMDI Kota Cemerlang, hari ini.

“Usahawan yang kita latih melalui platform atas talian dengan bantuan pemain industri seperti Lazada Malaysia dan MyProdigy Global ini, sudah pasti boleh menembusi negara luar menerusi DMDI.

“Jadi, sasaran kita dalam Negeri Melaka ini seramai 5,000 belia bakal memanfaatkan platform ini seperti perbincangan bersama pemain industri tempoh hari,” katanya lagi.

Hadir sama, Rektor KADMDI, Prof (Adj) Datuk Wira Mohd Jamil Mukmin; Pengurus Besar Yayasan DMDI, Datuk Wira Zainal Hussin; Pengasas MyProdigy Global, Senator Jaziri Alkaf A. Suffian dan wakil Lazada Malaysia (Hal Ehwal Kerajaan), Afiq Redzuan.


KKM terima 93 permohonan bantuan khas kewangan kesan mudarat vaksin COVID-19 – Khairy

KUALA LUMPUR 26 Nov – Kementerian Kesihatan (KKM) telah menerima 93 permohonan Bantuan Khas Kewangan Kesan Mudarat Vaksin COVID-19 bagi kes kesan tindak balas vaksinasi (AEFI), setakat semalam.

Menteri Kesihatan Khairy Jamaluddin berkata daripada jumlah itu, lapan permohonan diluluskan Jawatankuasa Induk KKM dan dalam proses pembayaran Agensi Pengurusan Bencana Negara (NADMA) melibatkan jumlah RM132,500.

“Sebanyak 78 permohonan masih dalam penilaian, daripada jumlah ini, 56 permohonan dalam penilaian Jawatankuasa Farmakovigilans Khas Vaksin COVID-19 (JFK), manakala 22 permohonan dalam penilaian Jawatankuasa Teknikal Perubatan (JTP).

“Tujuh lagi permohonan telah ditolak kerana tidak dikategorikan sebagai AEFI serius,” katanya pada sidang media yang disiarkan secara maya di Facebook KKM hari ini.

Menjelas lanjut, Khairy berkata bantuan berkenaan akan dipertimbangkan berdasarkan kriteria yang perlu dipenuhi antaranya AEFI yang berlaku dalam tempoh tiga bulan daripada menerima suntikan vaksin COVID-19.

“Dikategorikan sebagai serius berdasarkan laporan penilaian oleh JFK dan laporan AEFI hendaklah dihantar kepada Bahagian Regulatori Farmasi Negara (NPRA) oleh anggota kesihatan yang merawat pesakit,” katanya.

Menurutnya, bagi nilai bantuan kepada individu yang terkesan AEFI ditentu berdasarkan perakuan JTP, dan diputuskan oleh Jawatankuasa Induk Bantuan Khas Kewangan Kesan Mudarat Vaksin COVID-19.

Khairy berkata nilai bantuan telah ditetapkan tidak melebihi RM50,000 jika berlaku kesan sampingan serius kepada penerima vaksin COVID-19 yang memerlukan rawatan berpanjangan di hospital, dan tidak melebihi RM500,000 sekiranya hilang upaya kekal atau kematian disebabkan vaksin COVID-19.

Mengenai polisi lawatan untuk penjaga dan pelawat hospital KKM, beliau berkata hanya beberapa kategori pesakit boleh ditemani penjaga atau pelawat iaitu pesakit yang menghidap penyakit kritikal, memerlukan penjagaan palliatif, tenat, kurang upaya, warga emas, memerlukan bantuan komunikasi, kanak-kanak dan wanita dalam proses bersalin.

“Ini bertujuan untuk mengurangkan risiko penularan COVID-19 di hospital serta memutuskan rantaian jangkitan wabak secara berterusan. Ia penting bagi melindungi pesakit, pelawat dan petugas kesihatan daripada jangkitan COVID-19, serta memastikan perkhidmatan penjagaan kesihatan yang berterusan,” katanya.

Khairy berkata mereka yang dibenarkan melawat dan menjaga pesakit mestilah antaranya lengkap vaksinasi COVID-19, tidak tergolong dalam kumpulan berisiko tinggi untuk mendapat jangkitan COVID-19 dan tidak disyaki menghidapi COVID-19.

Katanya, penjaga perlu menjalani ujian saringan COVID-19 iaitu RT-PCR atau RTK Antigen dalam 72 jam sebelum masuk ke hospital dan disahkan negatif.

“Bagaimanapun, dalam keadaan tertentu di mana risiko penularan COVID-19 adalah tinggi seperti berlakunya wabak COVID-19 di hospital, pihak hospital boleh melakukan beberapa pengubahsuaian kepada polisi yang sedia ada bagi menjamin kesihatan dan keselamatan semua pihak,” katanya.- BERNAMA


Malaysia seru pemimpin dunia tangani keganasan

KUALA LUMPUR 15 Nov. – Malaysia hari ini menyeru pemimpin global meningkatkan usaha mengekang keganasan daripada terus berleluasa, di tengah-tengah pandemik COVID-19 dan menjadikan dunia kembali aman, stabil serta selamat.

Berucap pada Sidang Kemuncak ASEAN-Pertubuhan Bangsa-Bangsa Bersatu (PBB) ke-11, Perdana Menteri Tan Sri Muhyiddin Yassin berkata tatkala dunia berjuang meratakan lengkung COVID-19, serangan di Eropah baru-baru ini membuktikan bahawa keganasan kian merebak.

“Mengenai pelucutan senjata dan pengawalan senjata nuklear, kita seharusnya tidak terlepas pandang berhubung pelanggaran terhadap usaha itu, walaupun selepas COVID-19 melanda.

“Saya bagi pihak kerajaan Malaysia merakamkan penghargaan kepada semua pihak yang bersatu menyokong kenyataan Setiausaha Agung PBB mengenai Gencatan Senjata Global di tengah-tengah pandemik COVID-19.

“Pada masa sama, kita harus menggalakkan sikap saling menghormati, keharmonian dan keamanan bersama, di samping menentang sebarang bentuk penganiayaan, provokasi, prasangka dan kebencian terhadap agama mahupun kaum.

“Malaysia menyambut baik Pelan Tindakan Setiausaha Agung PBB untuk Mencegah Ekstremisme Melampau (PVE) yang menumpukan elemen pencegahan, pendekatan yang sudah dipraktikkan Malaysia,” katanya.


Anggota PGA, dua rakan dituduh seludup lima migrain Thailand

PASIR MAS 2 Nov – Seorang anggota Pasukan Gerakan Am (PGA) berpangkat koperal bersama dua rakannya dihadapkan ke Mahkamah Sesyen di sini hari ini  atas pertuduhan menyeludup masuk lima migran warga Thailand.

Muhd Nor Hafifi Md Khanapiah, 33, bersama Mohd Azhar Mohamad, 28, dan Muhammad Rahmat Muhammad, 33, yang bekerja sendiri hanya mengangguk faham sebaik pertuduhan dibacakan di hadapan Hakim Badrul Munir Mohd Hamdy.

Tiada pengakuan direkodkan daripada ketiga-tiga tertuduh kerana kes itu merupakan kesalahan keselamatan di bawah Akta Kesalahan Keselamatan (Langkah-Langkah Khas 2012) yang  akan dibicarakan di Mahkamah Tinggi

Muhd Nor Hafifi, Mohd Azhar dan Muhammad Rahmat didakwa bersama-sama melakukan perbuatan itu di sekatan jalan raya (SJR) Ladang Pepuyu, Tanah Merah, pada 10 malam 6 Okt lepas.

Pertuduhan mengikut Seksyen 26A Akta Antipemerdagangan Orang dan Antipenyeludupan Migran (ATIPSOM) 2007 yang dibaca bersama Seksyen 34 Kanun Keseksaan dan merupakan kesalahan di bawah SOSMA yang memperuntukkan hukuman penjara sehingga 15 tahun, dan boleh juga didenda atau kedua-duanya jika sabit kesalahan.

Timbalan Pendakwa Raya Abu Arsalnaa Zainal Abidin memaklumkan bahawa kes itu akan dibawa ke Mahkamah Tinggi untuk dibicarakan dan memohon supaya ketiga-tiga tertuduh tidak dibenarkan diikat jamin.


Pasang CCTV di Japerun Ayer Limau

AYER LIMAU 9 September – Kompleks Japerun Ayer Limau bakal dilengkapi sistem pengawasan kamera litar tertutup (CCTV) sebagai langkah keselamatan tambahan.

Ahli Dewan Undangan Negeri (Adun) Ayer Limau, Datuk Hameed Mytheen Kunju Basheer berkata, sistem keselamatan itu bertujuan untuk memantau pergerakan keluar masuk orang awam di kompleks terbabit.

“Sebenarnya pada hari kejadian, pegawai Japerun menyedari kehadiran Perodua Kancil berkenaan, namun beliau menyangka kenderaan itu adalah milik guru Tadika Kemas yang juga berada dalam kawasan Kompleks,” katanya ketika dihubungi, hari ini.


Tarikh lihat anak bulan Ramadan 22 Mac

KUALA LUMPUR, 15 Mac – Tarikh melihat anak bulan Ramadan bagi menetapkan tarikh permulaan puasa bagi umat Islam di Malaysia tahun ini ialah pada petang Rabu, 22 Mac bersamaan 29 Syaaban 1444 Hijriah.

Menurut kenyataan Pejabat Penyimpan Mohor Besar Raja-Raja hari ini, tarikh permulaan puasa akan diisytiharkan pada malam itu melalui radio dan televisyen.

Kenyataan itu menyebut jawatankuasa-jawatankuasa berkenaan telah diperkenankan melihat anak bulan Ramadan pada petang hari tersebut di 29 lokasi di seluruh negara iaitu Pontian Kecil, Johor dan Kompleks Falak Al-Khawarizmi Kampung Balik Batu, Tanjung Bidara, Melaka.

Jawatankuasa-jawatankuasa berkenaan juga diperkenankan melihat anak bulan di Kompleks Baitul Hilal Telok Kemang, Port Dickson di Negeri Sembilan serta Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor.

Di Perak, lokasi melihat anak bulan adalah di Pantai Pasir Panjang, Mukim Pengkalan Baru di Manjung; Pusat Falak Sheikh Tahir, Pantai Aceh di Pulau Pinang serta Kampung Pulau Sayak, Kuala Muda; Pemandangan Indah, Pulau Langkawi dan Menara Alor Setar, Alor Setar di Kedah.

Lokasi lain Bukit Besar, Kuala Terengganu; Bukit Geliga, Kemaman; Pulau Perhentian, Besut dan Balai Cerap Kolej Ugama Sultan Zainal Abidin (KUSZA), Mukim Merang, Setiu di Terengganu serta Bukit Peraksi, Pasir Puteh; Bukit Kampung Tembeling, Mukim Manjur, Daerah Olak Jeram, Kuala Krai dan Menara Bangunan Perbadanan Kemajuan Iktisad Negeri Kelantan (SEDC), Kota Bharu di Kelantan.

Selain itu, Pusat Falak Miri, Teluk Bandung, Kuching serta Tanjung Batu, Bintulu (Sarawak); Balai Cerap Al-Biruni, Tanjung Dumpil, Putatan (Sabah); Bukit Tanjong Batu di Nenasi, Gunung Berinchang di Cameron Highlands dan Bukit Pelindong di Kuantan (Pahang).

Turut menjadi lokasi melihat anak bulan Ramadan ialah Tingkat 13, Menara Universiti Malaysia Sabah, Kampus Antarabangsa Labuan, Menara Kuala Lumpur, Pusat Konvensyen Antarabangsa Putrajaya serta Menara Pandang, Masjid Al-Hussain Kuala Perlis, Perlis.


Skop kelayakan PerantiSiswa diperluas, agihan fasa pertama bermula bulan ini – Annuar

KUALA LUMPUR, 4 Ogos – Kementerian Komunikasi dan Multimedia (K-KOMM) memperluaskan skop kelayakan pemberian tablet program PerantiSiswa kepada empat lagi kategori pelajar B40, tambahan kepada kategori sebelum ini.

Menteri Komunikasi dan Multimedia (MenKomm) Tan Sri Annuar Musa berkata empat kategori itu ialah pelajar program asasi di Institusi Pengajian Tinggi Awam (IPTA) di bawah Kementerian Pengajian Tinggi (KPT), pelajar program matrikulasi di bawah Kementerian Pendidikan (KPM), pelajar semester 1 dan 2 sekolah menengah (Tingkatan 6) di bawah KPM dan pelajar yang mengikuti program di Kolej Vokasional yang menawarkan pengajian diploma.

“Semua kategori ini boleh membuat permohonan mulai hari ini sehingga 30 Sept,“ katanya pada sesi soal jawab di persidangan Dewan Rakyat di sini hari ini.

Beliau menjawab soalan Lukanisman Awang Sauni (GPS-Sibuti) mengenai status pemberian tablet oleh K-KOMM melalui program PerantiSiswa dan jumlah tablet yang bakal diagihkan kepada pelajar daripada golongan B40 setakat ini.

Sebelum ini, pelajar golongan B40 yang layak memohon program berkenaan ialah mereka yang mengikuti program sepenuh masa diploma, diploma lanjutan, ijazah sarjana muda di IPTA dan Institusi Pengajian Tinggi Swasta di bawah kendalian KPT, pelajar politeknik dan kolej komuniti di bawah KPM, pelajar Institut Pendidikan Guru (IPG) di bawah KPM dan pelajar Akademi Seni Budaya dan Warisan Kebangsaan (ASWARA). -BERNAMA


Kerajaan komited perkasa ekonomi 500,000 pekebun kecil Risda

KUALA LUMPUR 16 Jun –  Kerajaan komited dalam memastikan Program Pembangunan Kemajuan Pekebun Kecil Perusahaan Getah (Risda) mampu mengangkat ekonomi 500,000 pekebun kecil di seluruh negara, kata Menteri Pembangunan Luar Bandar Datuk Dr Abd Latiff Ahmad.

“Antara program utama yang dilaksanakan adalah pembangunan kawasan tanam semula dengan peruntukan RM261 juta, peningkatan produktiviti dan pembangunan pekebun kecil RM38.2 juta dan pembangunan semula hasil baharu dengan peruntukan RM20 juta,” katanya dalam kenyataan malam tadi.

Abd Latiff berkata Risda turut meneruskan program mempelbagaikan pendapatan dengan menyalurkan bantuan keusahawanan kepada pekebun kecil melalui aktiviti ekonomi tambahan dengan peruntukan RM50.3 juta.

Dr Abd Latiff berkata bantuan khas Hari Raya Aidilfitri 2020 COVID-19 bernilai RM300 turut diberi secara one-off  kepada 291,904 pekebun kecil Risda yang terjejas pendapatan akibat penularan wabak COVID-19.

Risda juga membuat bayaran dividen sebanyak RM42.7 juta kepada 31,436 orang pekebun kecil yang layak dan sebanyak RM12.8 juta daripada jumlah itu dibayar kepada 16,080 peserta Rancangan Tanaman Baharu Berkelompok (RTBB) dan RM29.9 juta dibayar kepada 15,356 orang peserta Tanam Semula Komersial (TSK).

Selain itu, Risda juga menyalurkan Bantuan Musim Tengkujuh 2019 berjumlah RM164.7 juta dan bantuan yang sama akan disalurkan kepada 274,639 orang pekebun kecil pada tahun ini.

Sementara itu, Abd Latiff turut mengumumkan pelantikan Ketua Pengarah Risda yang baharu,  Abdullah Zainal @ Deraman yang berkuat kuasa Rabu, menggantikan Datuk Wan Ahmad Shabri Zainuddin Wan Mohamad yang menamatkan kontrak perkhidmatannya esok.


Kewangan halangan utama ibu bapa miliki ramai anak

Beliau berkata walaupun secara purata para ibu bapa di negara ini menginginkan empat anak, namun hakikatnya kebanyakan mereka hanya mampu mempunyai antara dua dan tiga orang sahaja kerana kos untuk seorang anak yang tinggi.

“Kajian Penduduk dan Keluarga Malaysia Kelima (KPKM-5) mendapati sebanyak 65 peratus daripada penduduk berkahwin menyatakan bahawa mereka ingin mempunyai lebih ramai anak sekiranya isu kewangan bukan suatu halangan,” katanya kepada Bernama.

Jelasnya, antara kos-kos yang yang dilihat membebankan ibu bapa adalah pembelian peralatan dan makanan bayi yang mahal seperti susu dan lampin pakai buang serta upah pengasuh serta yuran taska yang tinggi.

Faktor lain yang menghalang keluarga di negara ini daripada mencapai saiz keluarga yang mereka inginkan adalah perkahwinan lewat, kesukaran mencari pasangan hidup dan masalah kesuburan, katanya.

“Kita memberi cadangan kepada kerajaan agar insentif tambahan diberikan kepada ibu bapa seperti kemudahan taska, bonus untuk setiap kelahiran bayi serta membantu menampung kos harga susu yang secara langsung akan membantu ibu bapa mengurangkan kos sara hidup keluarga mereka,” katanya.

Dalam pada itu, Abdul Shukur berkata jika dibandingkan dengan kadar kesuburan dengan negara-negara ASEAN yang lain, kadar kesuburan negara pada ketika ini berada pada tangga ketiga terendah iaitu 1.9 orang anak bagi setiap wanita berumur antara 15 hingga 49 tahun pada 2016 selepas Singapura (1.2) dan Thailand (1.5).

“Kajian pada 2018 juga mendapati kadar kesuburan negara juga menurun dengan cepat iaitu kepada 1.8 orang, situasi ini akan menpercepatkan proses penuaan negara dan berkemungkinan negara akan mencapai status negara tua sebelum 2030,” katanya.

Jelas beliau, sekiranya kadar kesuburan terus menurun dan tiada intervensi diambil untuk menangani keadaan ini, Malaysia dijangka akan mengalami pengucupan penduduk buat pertama kalinya pada 2072, seterusnya akan memberi implikasi ke atas ekonomi kerana pengucupan tenaga pekerja di negara ini.


3 lokasi ‘wajib’ singgah Tahun Baharu Cina

MACHAP JAYA 18 Januari – Mei Hua Walk, Kampung Baru Machap Umboo dan Tokong Chee Leong Keng, Selandar, di sini, menjadi lokasi wajib singgah kepada pelawat berkunjung ke Negeri Melaka sepanjang musim perayaan Tahun Baharu Cina 2023.

Sesuai dengan semangat perpaduan ketiga-tiga lokasi berkenaan yang juga dikenali sebagai ‘Little Beijing’ bukan khusus untuk masyarakat Tionghua semata-mata, sebaliknya semua pelawat tanpa mengira latar belakang dialu-alukan untuk singgah.

Bagi yang singgah ke Mei Hua Walk, selain dapat melihat keindahan hiasan lampu, pengunjung juga turut disajikan dengan persembahan tarian tradisional.

Ahli Dewan Undangan Negeri (Adun) Machap Jaya Ngwe Hee Sem berkata, ianya bagai satu kepuasan dan kegembiraan buat penduduk setempat apabila hasil kerja mereka ini dihargai serta mendapat sambutan.

Katanya, kesepakatan jawatankuasa dan penduduk setempat yang bersatu hati meneruskan hiasan ini sejak belasan tahun lalu setiap kali menjelang Tahun Baharu Cina adalah sesuatu yang membanggakan.

“Pada kebiasaan apabila menjelang sambutan Tahun Baharu Cina orang ramai akan datang ke sini untuk merasai suasana dan bergambar bersama keluarga. Orang Melayu dan India antara yang tertinggi singgah,” katanya ketika ditemui 17 Januari lalu.

Beliau yang juga Exco Perpaduan, Penerangan, Sumber Manusia dan Hal Ehwal Pengguna negeri kedatangan pelawat turut memberikan tempias kepada pengusaha restoran berhampiran.


Shadan dilantik Presiden MALA yang baharu

BANDA HILIR 25 Jun – Datuk Bandar Majlis Bandaraya Melaka Bersejarah (MBMB), Datuk Shadan Othman dilantik sebagai Presiden Persatuan Pihak Berkuasa Tempatan Malaysia (MALA) berkuat kuasa serta merta menggantikan mantannya, Datuk Ir. P.A. Rajendran.

“Kita mahu tunjuk dengan PBT lain bahawa Melaka boleh dijadikan destinasi contoh sama ada terbersih ataupun apa jua inovasi dipertandingkan yang boleh dijadikan contoh kepada PBT lain.

“MALA ditubuhkan untuk pastikan kebajikan PBT itu sendiri, kedua mempromosi kebaikan atau kelebihan yang ada antara PBT untuk diaplikasikan kepada negeri lain,” katanya.

Shadan berkata, walaupun terdapat lebih 50 PBT yang masih belum mendaftar sebagai ahli MALA, namun pendaftaran ahli baharu persatuan meningkat setiap tahun.

“Sebenarnya mereka tahu ada kebaikan jadi ahli MALA, cuma acuh tidak acuh. Bagaimanapun graf pendaftaran meningkat setiap tahun, maknanya kesedaran itu akan meningkat setiap tahun.


Sukma 2020 diteruskan untuk kesinambungan latihan atlet pelapis

KUALA LUMPUR, 22 Sept (Bernama) – Langkah meneruskan penganjuran temasya Sukan Malaysia (Sukma) 2020 dan Sukan Para Sukma pada Mac dan April tahun depan adalah bagi memastikan kesinambungan latihan kepada atlet pelapis negara.

Menteri Belia dan Sukan Datuk Seri Reezal Merican Naina Merican berkata walaupun terdapat kebimbangan terhadap pandemik COVID-19, temasya sukan dwitahunan tempatan itu adalah platfom pendedahan terbaik buat atlet muda sebelum menyertai kejohanan lebih besar seperti Sukan Olimpik.

“Maka, sebab itulah kejohanan itu masih lagi diteruskan kerana kami melihat bahawa perlu adanya latihan di peringkat negeri-negeri membabitkan atlet pelapis,” katanya pada sesi soal jawab persidangan Dewan Negara hari ini.

Beliau menjawab soalan tambahan Senator Alan Ling Sie Kiong mengenai perancangan kementeriannya dalam memastikan pelapis atau bakat muda dapat dicungkil dan diserap ke pasukan kebangsaan susulan pandemik COVID-19 yang menyukarkan sesuatu latihan dijalankan.

“Contohnya, acara terjun, walaupun tidak boleh ke luar negara, tidak dapat penyertaan atlet luar negara ke negara kita, tetapi kita telah usaha untuk lakukan kejohanan terjun secara dalam talian yang disertai oleh beberapa atlet negara luar, dan lakukan terjunan yang dinilai oleh juri dari negara-negara lain.

“Secara tidak langsung, ini adalah satu daripada usaha untuk mengekalkan daya saing atlet tersebut dan atlet dapat keupayaan untuk mencapai prestasi puncak dalam sukan RTT (Road To Tokyo) atau Sukan Olimpik Tokyo 2020 nanti,” katanya.


Ikan pari Tambak Klebang bawa tuah menang RM25,000

KLEBANG 28 Ogos – Tewas sekali bukan bermakna tewas selama-lamanya. Itu yang berjaya dibuktikan seorang pemancing Azren Hussin, 47, yang berjaya membuktikan usaha dan semangat tidak mengenal erti kalah mampu membuahkan hasil.

Ia selepas pemancing dari Port Dickson, Negeri Sembilan itu dinobat johan Pertandingan Memancing Surfcasting Ambang Merdeka 2022 di Pantai Tambak Klebang, di sini, hari ini.

Azren berkata, dia yang berkampung selama dua hari di Melaka tidak menyangka pelaburannya menyertai dua pertandingan memancing akan berakhir dengan kejayaan apabila salah satunya berjaya menjadikannya juara untuk memenangi hadiah utama RM25,000.

Kata pekerja swasta itu, selepas tewas pada pertandingan memancing di Kuala Sungai Baru semalam, dia bersama tujuh rakan nekad untuk meneruskan perjuangan di Klebang dalam misi memburu kejuaraan.

Misi itu nyata berjaya direalisasikan apabila umpan udang hidup yang dilabuhkannya disambar ikan pari beting seberat 6.015 kilogram (kg) kira-kira jam 9.40 pagi, sekali gus muncul ikan terberat menewaskan hampir 1,200 pemancing lain.

“Alhamdulillah ia menjadi ikan terberat pertandingan dan rezeki untuk saya dan rakan-rakan yang berpanas selama dua hari untuk menyertai pertandingan memancing.

“Sebelum ini saya pernah memenangi pertandingan memancing di Bagan Pinang pada tahun 2011 dan memenangi hadiah RM10,000, tetapi kali ini ia merupakan hadiah kemenangan terbesar pernah saya terima dan menjadi kenangan manis untuk saya,” katanya kepada pemberita selepas tamat pertandingan.

Kejayaan itu melayakkannya memenangi hadiah wang tunai RM25,000 berserta iringan yang disampaikan Ahli Jawatankuasa UMNO Bahagian Tangga Batu, Samsuddin Johari dan Setiausaha Sulit Kanan Timbalan Yang Dipertua Dewan Negara, Abdul Jameel Abdul Jabar.

Tempat kedua pula dimenangi Mohd Khairil Abdul Kadir, 31, dari Jitra Kedah yang menaikkan ikan pari seberat 5.970kg, manakala tempat ketiga milik Mohd Noor, 57, dari Kuala Lumpur juga dengan spesis sama seberat 5.340kg.

Pertandingan anjuran Wak Jali Event Management dan disokong Tourism Malaysia bersama UMNO Bahagian Tangga Batu menyaksikan hampir 600 ekor ikan daripada pelbagai spesies berjaya dinaikkan peserta.


Rentetan dakwaan disuntik vaksin kosong, akan diberi suntikan dos baharu

KUALA LUMPUR 20 Julai – Mana-mana individu yang terbukti diberikan vaksin kosong akan dipanggil semula untuk menerima suntikan dos baharu, kata Menteri Kesihatan, Datuk Seri Dr Adham Baba, memetik laporan portal Berita Harian sebentar tadi.

Beliau mengulas mengenai dakwaan beberapa individu mereka diberi suntikan vaksin kosong di Pusat Pemberian Vaksin (PPV) yang menjadi tular di media sosial.

Kes didakwa berlaku Sabtu lalu di PPV pandu lalu di Kem Lapangan Terbang Sungai Petani, Kedah di mana PPV itu dikhaskan kepada anggota Angkatan Tentera Malaysia (ATM) dan ahli keluarga mereka sahaja.

Terdapat dua lagi dakwaan mengenai suntikan vaksin kosong iaitu di PPV Malaysia International Trade and Exhibition Centre (MITEC), yang didakwa berlaku pada Sabtu lalu dan orang awam terbabit sudah membuat laporan polis.

Di PPV Bangi Avenue Convention Centre (BACC) pula dakwaan mengenai suntikan palsu ini dibuat pada Ahad dan laporan polis dibuat oleh penyedia perkhidmatan kesihatan (HCO) terbabit.

Sebelum ini, Badan Bertindak Imunisasi COVID-19 (CITF) pihaknya menjelaskan memandang serius beberapa dakwaan berkenaan termasuk bekerjasama dengan pihak berkuasa, termasuk Polis Diraja Malaysia dan ATM yang menjalankan siasatan terhadap perkara ini.


Saifuddin minta Ketua Polis Negara timbang cadangan adakan semula sidang media berkala

PUTRAJAYA, 16 Feb – Menteri Dalam Negeri Datuk Seri Saifuddin Nasution Ismail meminta Ketua Polis Negara Tan Sri Acryl Sani Abdullah Sani, untuk mempertimbangkan cadangan mengadakan semula sidang media secara berkala kepada pihak media.

Saifuddin Nasution berkata beliau menerima banyak maklum balas daripada rakan-rakan media mengenai ketiadaan sidang media berkala, sehingga menyukarkan mereka mendapatkan perkembangan terbaharu berkenaan sesuatu kes yang disiasat Polis Diraja Malaysia (PDRM).

“Saya beri dia (Ketua Polis Negara) peluang untuk mempertimbangkan cadang itu dan berharap ia dapat dilaksanakan dalam masa terdekat,” katanya kepada pemberita selepas program sesi libat urus media bersama Menteri Dalam Negeri hari ini.

Saifuddin Nasution berkata melalui cara itu, beliau berharap ia dapat merapatkan hubungan antara PDRM dan media sebagai rakan strategik agensi itu.

“Apabila penggunaan kamera badan dilaksanakan, anggota polis akan mengguna pakai gajet berkenaan. Saya percaya penggunaan kamera badan akan meningkatkan integriti PDRM, (membantu) mengumpul bukti dan sebagai peringatan kepada mereka (anggota), bahawa mereka diawasi,” katanya.

Mengenai isu pakaian orang awam ketika datang ke pejabat atau balai polis, Saifuddin Nasution berkata perkara berkenaan telah selesai dan tiada isu berbangkit.

“Saya tidak bersetuju dengan tindakan anggota polis yang menghalang orang awam membuat laporan polis dan pada masa sama masyarakat awam perlu ada elemen kesopanan ketika berurusan rasmi dengan PDRM.


Raja-Raja Melayu bincang pandangan pemimpin politik hari ini.

KUALA LUMPUR 16 Jun – Pandangan yang dikemukakan pemimpin politik ketika sesi menghadap Yang di-Pertuan Agong sejak Rabu lepas hingga semalam akan disembah maklum kepada Raja-Raja Melayu dalam satu perbincangan khas di Istana Negara hari ini.

Datuk Pengelola Bijaya Diraja Istana Negara Datuk Ahmad Fadil Shamsuddin berkata beberapa pakar dari agensi kerajaan turut dijadual memberi sembah taklimat mengenai hal-hal berkaitan kesihatan, keselamatan, politik dan ekonomi negara pada Perbincangan Khas Raja-Raja Melayu, yang dijadual berlangsung pada 2.30 petang.

Al-Sultan Abdullah Ri’ayatuddin Al-Mustafa Billah Shah berkenan menerima menghadap seramai 18 pemimpin parti politik dalam sesi yang berlangsung secara bersemuka dan maya di Istana Negara dan mendengar pandangan mereka mengenai pelbagai isu.

“Perlu diperjelaskan di sini bahawa sesi-sesi menghadap para pemimpin parti politik adalah atas inisiatif serta keprihatinan tinggi Seri Paduka dan berkaitan usaha memerangi penularan wabak COVID-19 serta pelaksanaannya semasa tempoh darurat,” menurutnya dalam satu kenyataan.

Pada 12 Jan lalu, Al-Sultan Abdullah mengisytiharkan agar Proklamasi Darurat dilaksanakan di seluruh negara hingga 1 Ogos 2021 atau sehingga suatu tarikh yang lebih awal sebagai langkah proaktif untuk membendung pandemik COVID-19.

Ini merupakan kali kedua Perbincangan Khas Raja-Raja Melayu diadakan di Istana Negara sejak Al-Sultan Abdullah menaiki takhta sebagai Yang di-Pertuan Agong ke-16 pada 31 Januari 2019 selepas yang pertama pada 25 Okt tahun lalu.


COVID: 20 sekolah di Pulau Pinang ditutup dua hari

GEORGE TOWN 26 April. – Sebanyak 20 sekolah di Pulau Pinang ditutup dua hari bermula hari ini susulan terdapat kes COVID-19 di sekolah terlibat, kata Pengarah Jabatan Pendidikan Pulau Pinang Abdul Rashid Abdul Samad.

“Semua sekolah terlibat ditutup selama dua hari bagi proses sanitasi. Pihak sekolah akan menilai semula sebelum sebarang tindakan lanjut dibuat (membuka atau meneruskan penutupan sekolah).

“Bagi sekolah yang ditutup, sesi Pengajaran dan Pembelajaran di Rumah (PdPR) berjalan mengikut jadual persekolahan seperti biasa,” katanya ketika dihubungi Bernama hari ini.


Tindakan segera, tegas kepada sekolah sembunyi kes buli – KPM

KUALA LUMPUR, 14 Dis – Tindakan segera dan tegas akan dikenakan kepada mana-mana sekolah di bawah Kementerian Pendidikan (KPM) yang cuba menyembunyikan kes buli di sekolah masing-masing.

Menteri Kanan Pendidikan Datuk Dr Radzi Jidin berkata ia berikutan kemungkinan terdapat kes buli tertentu yang ‘disenyapkan’ bagi mengelak diketahui pihak luar.

“Sebab itu kita telah mewujudkan sistem pelaporan, maknanya pihak sekolah boleh melaporkan apa sahaja kes buli yang berlaku di dalam sistem tersebut dan daripada itu kita mendapat maklumat berkaitan kes buli yang berlaku serta tindakan yang patut diambil,” katanya pada sesi Waktu Pertanyaan-Pertanyaan Menteri di Dewan Rakyat hari ini.

Beliau menjawab soalan tambahan Che Alias Hamid (PAS-Kemaman) mengenai pendirian KPM tentang perlunya tindakan tegas terhadap pengurusan atau pentadbir institusi pendidikan yang cuba menyembunyikan kes buli sehingga mendatangkan kecederaan terhadap mangsa.

Terdahulu, menjawab soalan asal Che Alias mengenai usaha kerajaan dalam menangani masalah buli di sekolah termasuk dalam kalangan pelajar asrama, Radzi berkata KPM telah merangka satu kerangka menyeluruh bagi membanteras buli di sekolah termasuk di asrama.

Beliau berkata kerangka baharu itu melibatkan pengukuhan dan penambahbaikan kepada pendekatan sedia ada dengan tumpuan kepada empat komponen utama iaitu penyedaran, pelaporan, penghukuman dan pemantauan.

Dalam konteks penyedaran, katanya, KPM akan memperkenalkan konsep Sekolahku Sejahtera yang bertujuan memupuk dan menerapkan nilai penting kehidupan dalam kalangan warga sekolah termasuk murid oleh guru secara langsung atau tidak langsung menerusi aktiviti kurikulum dan kokurikulum.

Bagi pelaporan pula, saluran pelaporan telah disediakan KPM bagi membolehkan sekolah melaporkan kes buli kepada KPM, selain menyediakan Garis Panduan Mencegah dan Menangani Perbuatan Buli Dalam Kalangan Murid di Sekolah dan Buku Panduan Pengurusan Menangani Buli Di Sekolah sebagai panduan.

“Berhubung dengan penghukuman di peringkat sekolah, KPM telah mengeluarkan Surat Pekeliling Ikhtisas (SPI) Bil. 8/2010 yang menyentuh tentang hukuman terhadap pelaku buli di sekolah atau di asrama.

“Bagi aspek pemantauan pula, pada masa ini pemantauan di sekolah dilaksanakan oleh pentadbir, guru dan warden yang terdiri daripada kalangan guru,” katanya.- BERNAMA


Polis siasat kes cubaan culik murid di Ipoh

IPOH, 26 September – Polis sedang menjalankan siasatan berhubung dakwaan cubaan culik seorang murid di hadapan Sekolah Kebangsaan Pengkalan, Taman Pinji Mewah di sini Jumaat lepas, yang tular menerusi media sosial.

Ketua Polis Perak Datuk Mohd Yusri Hassan Basri berkata pihaknya menerima laporan mengenai kejadian tersebut daripada ibu kanak-kanak itu pada pukul 9 malam hari sama.

“Polis telah menubuhkan satu pasukan siasatan khas bagi menyiasat kes ini dari pelbagai sudut di samping bekerjasama dengan Jabatan Pendidikan negeri serta pihak sekolah dalam mempertingkatkan langkah pencegahan dan keselamatan di sekolah.

“Ibu bapa diminta menghantar dan mengambil murid mengikut waktu ditetapkan dan memaklumkan kepada pihak sekolah jika mempunyai sebarang masalah mengenai urusan mengambil dan menghantar murid ke sekolah,” katanya dalam kenyataan hari ini.

Mohd Yusri berkata pihak sekolah juga diingatkan supaya memastikan urusan menghantar dan mengambil murid hanya dilakukan oleh ibu bapa dan penjaga yang sah sahaja.

Kes berkenaan tular menerusi Facebook selepas bapa kanak-kanak berkenaan memuat naik satu hantaran mendakwa anaknya hampir menjadi mangsa penculikan namun berjaya menyelamatkan diri ketika berada di hadapan sekolah tersebut.


Dr. Husaini dilantik Pengerusi Lembaga Pengarah UTeM berkuatkuasa 1 Jun

AYER KEROH 2 Jun – Mantan Ketua Pengarah Pendidikan Tinggi, Datuk Dr. Husaini Omar dilantik sebagai Pengerusi Lembaga Pengarah Universiti Teknikal Malaysia Melaka (UTeM) yang baharu menggantikan Datuk Seri Dr. Hasim Hasan, berkuatkuasa 1 Jun (semalam).

Menurut kenyataan media UTeM, pelantikan bagi tempoh tiga tahun itu dipersetujui Menteri Pendidikan Tinggi, Datuk Seri Mohamed Khaled Nordin, selaras dengan peruntukan 17(1) (a) Perlembagaan Universiti.

Husaini Omar, 60, berkelulusan Ijazah Sarjana Muda Sains dengan Kepujian (Geologi) dari Universiti Malaya (UM), beliau seterusnya memperoleh Ijazah Sarjana Kejuruteraan Geologi dari University of Leeds, United Kingdom dan Doktor Falsafah Kejuteraan (Kejuruteraan Sistem) dari Universiti Putra Malaysia (UPM).

Beliau mempunyai pengalaman industri selama lapan tahun sebagai Jurutera Geologi sebelum memulakan karier sebagai pensyarah di Fakulti Kejuruteraan UPM pada 1996.

Hasil kejayaan akademik dan pentadbirannya, beliau dilantik sebagai Timbalan Naib Canselor (Penyelidikan dan Inovasi) UPM pada 15 Februari 2017 sebelum memegang jawatan Naib Canselor Universiti Malaysia Kelantan (UMK) pada 1 Januari 2018 hingga 6 Januari 2019.

Seterusnya beliau dilantik sebagai Ketua Pengarah Pendidikan Tinggi di Kementerian Pendidikan Tinggi (KPT) pada 1 Februari 2021 sehingga 9 Mac 2023.

Pada masa sama, UTeM turut merakamkan penghargaan kepada Dr. Hasim Hasan atas jasa dan sumbangan hebat diberikan kepada universiti berkenaan sepanjang perkhidmatan beliau di UTeM sehingga 18 Mei 2023.


Tempoh percubaan pelaksanaan RFID adalah kritikal sebelum diperluaskan – Fadillah

KUALA LUMPUR, 23 Mac – Pelaksanaan teknologi Identifikasi Frekuensi Radio (RFID) di Plaza Tol Lebuh Raya Utara Selatan (PLUS) buat masa ini adalah bagi memastikan keberkesanan sistem itu sebelum ia diperluaskan.

Menteri Kanan Kerja Raya Datuk Seri Fadillah Yusof berkata tempoh percubaan yang dilaksanakan oleh PLUS itu bagi membuktikan teknologi berkenaan dapat menyelesaikan masalah yang dihadapi di lebuh raya.

“Sebab itu tempoh percubaan ini adalah kritikal untuk kita mengenal pasti daripada segi teknologi, pentadbiran, perundangan serta kelancaran ataupun efisiensi sistem yang ada itu dan tidak akan membebankan rakyat dan pengguna lebuh raya itu sendiri.

“Itulah yang sedang kita lihat dan perincikan di peringkat Lembaga Lebuhraya Malaysia (LLM) dan Kementerian Kerja Raya,” katanya semasa sesi soal jawab pada persidangan Dewan Negara di sini hari ini.

Beliau menjawab soalan tambahan Senator Datuk Razali Idris yang ingin tahu sama ada Kementerian Kerja Raya akan mempertimbangkan untuk sistem SmartTag dan RFID disatukan dalam lorong yang sama bagi pembayaran tol memandangkan kedua-dua sistem itu diletakkan di lorong berasingan.

Fadillah berkata pembekal perkhidmatan bagi kedua-dua sistem pembayaran tol itu adalah berbeza maka teknologi serta ‘reader’ (pengesan tekonologi) juga tidak sama.

“Sekiranya diletakkan dalam satu lorong, ia akan menyebabkan kecelaruan untuk mengenal pasti sistem tag yang digunakan maka disebabkan itu, mereka mengasingkannya,” katanya.

Mengenai harga RFID, Fadillah berkata nilai RM35 itu merangkumi kos tag, pemasangan tag, sistem dan pengoperasian, namun kerajaan telah meminta supaya pihak Touch ‘n Go Sdn Bhd untuk mengkaji semula kos itu bagi tujuan mengurangkan harga jualan.

Fadillah menjawab soalan asal Senator Muhammad Zahid Md Arip yang ingin tahu asas perundangan LLM bagi mewajibkan penggunaan RFID berharga RM35 sedangkan sistem kad Touch ‘n Go (TnG) hanya melibatkan kos RM10.

“Pelaksanaan sistem kutipan tol dengan menggunakan teknologi RFID pada masa ini merupakan pilihan pengguna di samping pihak lebuh raya masih mengekalkan mod pembayaran lain seperti kad Touch ‘n Go dan SmartTag.

“Kementerian sentiasa mengkaji dan meneliti pilihan yang sesuai bagi memastikan kemudahan pengguna dalam melaksanakan transaksi tol di lebuh raya diutamakan,” katanya menambah pengenalan RFID selaras hasrat kerajaan untuk beralih kepada sistem kutipan tol secara Sistem Laluan Terus Pelbagai Lorong (MLFF) menjelang 2025.- BERNAMA


KWSP lancar i-Sayang tingkat kesejahteraan rakyat

KUALA LUMPUR 23 Nov – Kumpulan Wang Simpanan Pekerja (KWSP) akan melancarkan kemudahan i-Sayang pada suku pertama 2022, sebagai sebahagian daripada usaha berterusannya untuk meningkatkan kesejahteraan rakyat.

Pengerusi Tan Sri Ahmad Badri Mohd Zahir berkata kemudahan itu akan membolehkan pemindahan sukarela 2.0 peratus caruman KWSP daripada akaun suami ke akaun isteri.

Satu lagi kemudahan dana persaraan yang akan dilancarkan ialah i-Lindung, yang membenarkan pengeluaran daripada Akaun 2 untuk membeli insurans hayat dan penyakit kritikal melalui platform KWSP.

“Inisiatif lain yang kami tinjau termasuk pendekatan berperingkat ke arah mewajibkan perlindungan KWSP yang sah kepada pekerja sektor tidak formal bukan pertanian.

“Kami juga akan menyokong skim caruman lebihan sukarela yang mana ahli-ahli boleh memaksa  majikan untuk meningkatkan caruman KWSP mereka kepada lebih daripada 11 peratus kadar berkanun,” katanya ketika berucap di majlis perasmian Persidangan Kesejahteraan Sosial Antarabangsa (ISWC) 2021 yang diadakan secara maya dan fizikal hari ini.

“Bersama-sama, kami percaya bahawa rangka kerja perlindungan sosial yang lebih baik boleh membantu kami dalam meminimumkan, jika tidak membasmi, kesan negatifnya kepada manusia,” kata beliau.

Sementara itu, Ketua Pegawai Eksekutif KWSP Datuk Seri Amir Hamzah Azizan dalam ucapan awalnya berkata antara perkara yang paling membimbangkan akibat daripada pandemik ini ialah peningkatan isu ketaksamaan.

“Isu ketaksamaan ini telah wujud awal sebelum berlakunya pandemik. Walaupun banyak negara telah cuba mengurangkan impak COVID-19 dengan menggerakkan pelbagai sumber secara intensif dan berjangka pendek, usaha-usaha ini hanyalah untuk sementara waktu dan tidak memberikan penyelesaian jangka panjang yang berupaya memelihara hayat dan kehidupan masyarakat.

“Oleh itu, ISWC tahun ini telah dinaik taraf, menyaksikan para penganjur yang merupakan kuasa- kuasa berpengaruh dalam negara, telah berkumpul bersama-sama barisan penceramah yang ternama bagi menyelami isu-isu berkaitan ketaksamaan, termasuk dari aspek ekonomi, penjagaan kesihatan, dan pendidikan,” tambah Amir Hamzah.

ISWC 2021 ini dianjurkan secara bersama oleh KWSP, Kementerian Kewangan, Unit Penyelarasan Pelaksanaan di bawah Jabatan Perdana Menteri dan Persatuan Keselamatan Sosial Antarabangsa (ISSA).


Shebby Singh meninggal dunia

JOHOR BAHRU 12 Jan – Bekas pemain bola sepak negara, Serbegeth Singh atau lebih dikenali sebagai Shebby Singh meninggal dunia, petang tadi.


Agong perkenan isytihar darurat bendung pandemik COVID-19

KUALA LUMPUR 12 Jan – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah proaktif membendung wabak COVID-19 di Malaysia.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan Istana Negara memaklumkan Seri Paduka memberi perkenan tempoh pelaksanaan darurat itu atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Al-Sultan Abdullah turut berkenan dengan cadangan kerajaan bagi pembentukan satu Jawatankuasa Bebas yang akan dianggotai oleh Ahli Parlimen kerajaan dan pembangkang serta pakar-pakar kesihatan dan yang berkaitan.


37 calon wanita bertanding PRN Johor

JOHOR BAHRU 26 Feb – Pilihan Raya Negeri (PRN) Johor menyaksikan peningkatan jumlah calon wanita yang bertanding berbanding sewaktu Pilihan Raya Umum ke-14 (PRU14) pada 2018.

Calon BN Nor Rashidah Ramli dan Rashidah Ismail adalah antara calon wanita yang diketengahkan BN untuk mempertahankan kerusi yang dimenangi mereka berdua pada 2018 masing-masing bagi kerusi DUN Parit Raja dan Pasir Raja.

Pakatan Harapan (PH) pula memberi amanah kepada lapan calon wanita untuk memenangi kembali kerusi DUN bagi pakatan tersebut setelah berlakunya polemik politik yang menyaksikan runtuhnya kerajaan PH pada Februari 2020.

Selain itu, Parti Ikatan Demokratik Malaysia (MUDA) yang pertama kali bertanding dalam pilihan raya meletakkan Setiausaha Agung parti itu Amira Aisya Abd Aziz  sebagai calon di DUN Puteri Wangsa serta Nur Afiqah M. Zulkifli sebagai calon di DUN Bukit Kepong.


Akaun twitter rasmi SPRM alami masalah teknikal

KUALA LUMPUR, 27 Mei  — Akaun Twitter rasmi Suruhanjaya Pencegahan Rasuah Malaysia (SPRM) iaitu @SPRMalaysia mengalami masalah teknikal dan bukannya dinyahaktifkan seperti yang didakwa.

SPRM dalam kenyataan hari ini menyatakan akaun Twitter SPRM mengalami masalah sejak semalam dan SPRM telah membuat laporan kepada pihak Twitter pada hari yang sama.

“Isu berkenaan kini dalam proses pemulihan dan penambahbaikan. Oleh yang demikian, dakwaan sesetengah pihak yang menyatakan SPRM menutup akaun rasmi Twitter SPRM ini adalah tidak benar,” menurut kenyataan itu.

SPRM berterima kasih atas keprihatinan semua pihak namun berharap orang ramai tidak membuat sebarang spekulasi terutamanya melibatkan imej dan integriti SPRM.


PN kena kompaun RM20,000, penganjur program Najib dikompaun RM4,000

Kementerian Kesihatan Malaysia (KKM) telah mengeluarkan dua kompaun berjumlah RM20,000 dan RM4,000 kepada penganjur program yang melibatkan Tan Sri Muhyiddin Yassin dan Datuk Seri Najib Tun Razak.

Dalam satu kenyataan, KKM memaklumkan kedua-dua kompaun itu dikeluarkan berikutan kegagalan penganjur memastikan pematuhan penjarakan fizikal oleh orang ramai yang hadir ke program tersebut.

Bagaimanapun, kata kenyataan itu, hasil siasatan Jabatan Kesihatan Negeri Melaka, tiada aktiviti perhimpunan dikesan dalam dua program itu, sebaliknya ia lebih berbentuk sesi ‘walkabout’.

“Tawaran kompaun telah dikeluarkan di bawah Peraturan 16 Peraturan-peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (Pelan Pemulihan Negara) 2021.

“Manakala satu lagi tawaran kompaun bernilai RM4,000 dikeluarkan kepada individu yang bertindak sebagai penganjur program yang dihadiri Najib,” kata kenyataan itu.

Dalam pada itu, KKM turut menegaskan pihaknya dengan kerjasama Polis Diraja Malaysia (PDRM) akan terus membuat pemantauan pematuhan prosedur operasi standard (SOP) khususnya menjelang Pilihan Raya Negeri (PRN) Melaka.

“KKM tidak akan teragak-agak mengeluarkan kompaun kepada mana-mana individu atau pertubuhan perbadanan yang melanggar SOP Majlis Keselamatan Negara (MKN) Pelan Pemulihan Negara (PPN).

“KKM menasihati agar masyarakat terus patuh kepada SOP dan menjalankan peranan masing-masing dengan penuh tanggungjawab dalam memerangi pandemik COVID-19 di Malaysia,” tegasnya.

Menteri Kesihatan Khairy Jamaluddin sebelum ini memaklumkan sebarang aktiviti, perhimpunan atau majlis sosial berkaitan pilihan raya tidak dibenarkan berkuat kuasa 25 Okt hingga 27 Nov.


Ramadan waktu mengumpul pahala berganda

Ramadan adalah bulan istimewa bagi umat Islam di seluruh dunia. Pada bulan ini, Allah SWT telah menjanjikan ganjaran yang besar kepada hamba-Nya yang melakukan amal ibadah. Bulan Ramadan menawarkan banyak kelebihan kepada umat Islam seluruhnya.

Umat Islam sudah pastinya berlumba-lumba mengerjakan amal kebaikan untuk mendapatkan keredaan dan mengumpul ganjaran daripada Allah SWT. Hal ini kerana, Allah SWT menggandakan pahala amalan yang dilakukan oleh hamba-Nya di dalam bulan Ramadan. Allah SWT berfirman yang bermaksud:

“Bandingan (derma) orang yang membelanjakan hartanya pada jalan Allah SWT, ialah sama seperti sebiji benih yang tumbuh menerbitkan tujuh tangkai; tiap-tiap tangkai itu pula mengandungi seratus biji. Dan (ingatlah), Allah SWT melipatgandakan pahala bagi sesiapa yang dikehendaki-Nya, dan Allah SWT Maha Luas (rahmat) kurnia-Nya, lagi meliputi ilmu pengetahuan-Nya.” (Surah al-Baqarah ayat 261).

Puasa bukan sahaja menahan diri daripada lapar dan dahaga, bahkan juga menahan diri daripada melakukan perkara-perkara yang dilarang oleh Allah SWT antaranya muntah dengan sengaja, murtad, bersetubuh di siang hari, berkata perkara negatif dan sebagainya. Pada bulan Ramadan, syaitan dirantai, pintu syurga dibuka dan pintu neraka ditutup. Orang-orang yang berpuasa terlepas daripada bisikan syaitan dan tidak berkeinginan untuk melakukan perkara-perkara mungkar.

Ramadan juga dikenali sebagai bulan amal. Umat Islam digalakkan untuk memberi kepada mereka yang memerlukan dan melakukan kebajikan. Hal ini dapat mendidik hati menjadi pemurah dan mewujudkan sifat belas kasihan pada orang lain. Bulan puasa Ramadan ini mempunyai hubungkait dengan ibadah zakat yang wajib ditunaikan iaitu Zakat Fitrah.

Zakat Fitrah merupakan amalan yang banyak memberi manfaat kepada masyarakat Islam sepanjang bulan Ramadan yang mulia, bahkan Zakat Harta juga umat Islam mengambil peluang menunaikannya demi tuntutan agama dan memperolehi pahala yang berganda sekaligus membersihkan harta dan menyucikan jiwa.

Ini bertepatan dengan firman Allah SWT dalam surah at-Taubah ayat 103 yang bermaksud: “Ambillah sebahagian dari harta mereka sedekah (zakat), supaya dengannya engkau membersihkan mereka (dari dosa) dan menyucikan mereka (dari akhlak yang keji)”.

Untuk rekod, Jawatankuasa Fatwa Negeri Melaka Bil. 04/2022 yang bersidang pada 16 November 2022 (Rabu) telah berbincang dan bersetuju dengan kadar Zakat Fitrah bagi negeri Melaka tahun 1444H/2023M mempunyai tiga (3) kadar iaitu RM 7.00 bagi pengguna beras Super Spesial Tempatan / Super Tempatan, RM 14.00 bagi pengguna beras Super Import, Thai atau Siam, Wangi seumpamanya dan RM 21.00 bagi beras Basmathi yang dimakan oleh setiap individu Islam di negeri Melaka.

Allah SWT telah menganugerahkan malam Lailatul Qadar, malam yang lebih baik daripada seribu bulan pada bulan Ramadan. Malam Lailatul Qadar mempunyai kelebihan kerana hanya boleh ditemui setahun sekali sahaja iaitu pada 10 malam terakhir Ramadan. Rasulullah SAW menganjurkan umatnya agar mencari dan mendapatkan malam Lailatul Qadar.

Justeru, rebut peluang keemasan dengan memperbanyakkan amalan di bulan yang penuh keberkatan ini. Manfaatkan sebaiknya bulan Ramadan, dan dalam masa yang sama jauhkan diri daripada melakukan perkara-perkara yang dilarang Allah SWT. Semoga Ramadan tahun ini lebih baik daripada tahun-tahun yang lalu. Insya-Allah.

Sebarang pertanyaan dan pembayaran zakat bolehlah layari www.izakat.com atau menghubungi di talian 1-300-88-0233 di Zakat Melaka atau tinggalkan mesej di talian whatsapp 011-58583885 untuk info lebih lanjut.


KLIP tolak hasrat kapal Rusia untuk berlabuh – MOT

KUALA LUMPUR 2 Mac – Pengendali Pelabuhan Antarabangsa Kuala Linggi (KLIP) telah menolak hasrat sebuah kapal yang membawa bekalan minyak mentah dari Rusia yang kini dalam pelayaran ke Malaysia untuk berlabuh di pelabuhan itu.

Kementerian Pengangkutan Malaysia (MOT) dalam kenyataan hari ini memaklumkan tindakan menolak hasrat kapal itu yang dijangka berlabuh pada Sabtu (5 Mac) dibuat supaya tidak melanggar sebarang sekatan antarabangsa sebagaimana yang menjadi prerogatif KLIP.

“Memetik laporan media, kapal yang didaftarkan dengan nama Linda atau dikenali sebagai Lady M ini didakwa turut disenaraikan dalam sekatan antarabangsa.

MOT akan terus memantau situasi dari semasa ke semasa untuk tindakan susulan yang mungkin diambil bersandarkan kepada dasar kerajaan,” menurut kenyataan itu. – BERNAMA


SKMM gesa penyedia platform media sosial agresif banteras akaun palsu

KUALA LUMPUR – Suruhanjaya Komunikasi dan Multimedia Malaysia (MCMC) kesal dengan penyedia perkhidmatan media sosial kerana gagal mengambil tindakan pantas terhadap laporan mengenai akaun palsu yang dikemukakan suruhanjaya berkenaan.

MCMC yang meluahkan kekecewaan itu dalam satu kenyataan menegaskan pihak penyedia platform seperti Facebook, Twitter, Instagram, WhatsApp dan Telegram lambat bertindak terhadap akaun palsu terutama bagi tujuan penipuan.

“Kelewatan tindakan berhubung perkara ini dibimbangi akan merencatkan usaha MCMC dalam melindungi pengguna media sosial daripada akaun-akaun palsu terutamanya yang menyamar dan menyalahgunakan identiti individu dan entiti lain, yang boleh menyebabkan kerugian wang ringgit kepada pengguna,” kata MCMC.

Dalam kenyataan sama, MCMC menegaskan oleh kerana platform sedemikian yang tidak dilesenkan kerana beroperasi di luar Malaysia, MCMC amat bergantung kepada tindakan yang dibuat oleh pihak penyedia platform dalam menangani isu tersebut.

Justeru, MCMC menggesa pihak penyedia platform untuk lebih bertanggungjawab, responsif dan bertindak pantas terhadap setiap laporan yang dikemukakan oleh suruhanjaya tersebut.

MCMC secara tegas menyatakan pihak penyedia platform secara langsung mempunyai tanggungjawab bagi memastikan platform yang dihoskan pihak mereka adalah selamat kepada pengguna.

Dalam pada itu, MCMC sekali menasihatkan pengguna supaya berwaspada, kekal selamat dan menjadi seorang pengguna bertanggungjawab yang mengamalkan penggunaan internet secara berhemah serta mengelak menjadi mangsa kepada akaun palsu yang menyalahgunakan rangkaian media sosial.


Banjir: 258 mangsa di Jasin belum pulang ke rumah

JASIN 10 Jan – Jumlah mangsa banjir yang ditempatkan di tiga pusat pemindahan sementara (PPS) di daerah ini pagi ini berkurangan kepada 258 mangsa berbanding 305 orang pada jam 8 malam tadi.

Pengarah Angkatan Pertahanan Awam Malaysia (APM) Melaka Lt Kol (PA) Cuthbert John Martin Quadra berkata terdapat empat kawasan di daerah itu masih terjejas banjir.

“Jumlah mangsa yang ditempatkan di PPS Sekolah Menengah Kebangsaan (SMK) Sungai Rambai merekodkan angka paling tinggi iaitu seramai 186 mangsa membabitkan 55 keluarga.

“PPS Sekolah Kebangsaan (SK) Parit Penghulu menempatkan 55 mangsa daripada 11 keluarga manakala PPS SK Seri Mendapat terdiri daripada 20 mangsa membabitkan enam keluarga,” katanya dalam satu kenyataan di sini, hari ini.


Operasi Pusat Kawalan Trafik Udara KL dipindah ke Sepang

PUTRAJAYA 2 Sept – Pemindahan operasi Pusat Kawalan Trafik Udara Kuala Lumpur (KLATCC) ke Sepang dari Subang semalam melakar sejarah yang tersendiri buat industri penerbangan negara, kata Menteri Pengangkutan Datuk Seri Dr Wee Ka Siong.

Beliau berkata langkah itu menyaksikan penstrukturan semula ruang udara negara daripada tujuh kepada 14 sektor yang dilengkapi dengan penambahan laluan udara baharu serta pelepasan dan ketibaan yang menepati piawaian ditetapkan.

Wee berkata pemindahan itu adalah sebahagian daripada usaha berterusan Pihak Berkuasa Penerbangan Awam Malaysia (CAAM) untuk menyeragam dan mematuhi piawaian Pertubuhan Penerbangan Awam Antarabangsa (ICAO) dalam reka bentuk Maklumat Penerbangan Ruang Udara Kuala Lumpur (KL FIR).

“Pembinaan KL FIR baharu ini akan membolehkan lebih banyak pesawat mendarat pada waktu puncak atau slot premium, seterusnya meningkatkan kapasiti pendaratan di KLIA (Lapangan Terbang Antarabangsa Kuala Lumpur) daripada 78 kepada 108 pesawat sejam, iaitu antara yang tertinggi di dunia,” katanya.

Beliau juga berkata reka bentuk semula ruang udara itu juga akan membolehkan lebih banyak pergerakan pesawat setiap jam dengan memanfaatkan sepenuhnya tiga landasan yang sedia ada di KLIA secara serentak.


PKP 3.0 disambung-PM

Menurut laporan Bernama Perdana Menteri berkata, sebaliknya fasa pertama PKP berterusan sehingga tiga indikator termasuk nilai ambang kurang dari 4,000 kes positif COVID-19 sehari.

Sekatan penuh COVID -19 Fasa 1 yang bermula 1 Jun lalu dijadual tamat esok namun kriteria sasaran untuk beralih ke fasa berikutnya masih belum dipenuhi.

Pada 15 Jun lalu, Perdana menteri sewaktu mengumumkan Pelan Pemulihan Negara: Peralihan Fasa PKP secara berperingkat berkata, tiga indikator  ditetapkan terhadap Fasa Pertama PPN mesti dicapai sebelum beralih kepada Fasa Kedua PPN.

Indikator pertama adalah, purata kes harian COVID-19 menurun di bawah 4,000 kes; sistem kesihatan awam tidak lagi berada di peringkat kritikal termasuk kadar penggunaan katil di ICU pulih ke paras sederhana; dan 10 peratus populasi telah menerima 2 dos suntikan vaksin.